(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 113

It-Tnejn 17 ta' Ottubru, 2011

Stampat fl-Uffiċċju tal-Iskrivan

Prezz €2.50

IL-ĦDAX-IL PARLAMENT

Laqgħa Nru. 113

It-Tnejn 17 ta' Ottubru, 2011

Il-Kumitat iltaqa' fil-Palazz, il-Belt Valletta, fis-07:20 p.m.

Il-Minuti tal-Laqgħa Nru. 112 li saret l-Erbgħa 12 ta' Ottubru 2011, ġew konfermati.

L-imġieba taż-żgħażagħ f'Paceville

(Ikompli mil-Laqgħa 111 tat-Tlieta 11 ta' Ottubru 2011)

THE CHAIRMAN (Onor. Edwin Vassallo): Nistgħu ngħaddu mill-ewwel għall-item li għandna fuq l-aġenda u ċioè il-kontinwazzjoni tal-ewwel laqgħa li għamilna l-ġimgħa li għaddiet.

Is-suġġett li qegħdin niddiskutu huwa l-imġieba taż-żgħażagħ f'Paceville u għalhekk, kif diġa' għedtilkom, illum se nkomplu niddiskutu dan is-suġġett.

Magħna llum għandna diversi personalitajiet li jfisser responsabilitajiet differenti minn dawk li kellna fl-ewwel seduta.

Nixtieq infakkarkom li dawn il-laqgħat jiġu streamed live fuq l-internet u għalhekk nitlobkom tkunu responsabbli ta' dak li tgħidu.

Nixtieq ukoll li qabel ma nibdew niddiskutu nintroduċi ftit is-suġġett għal dawk li ma kienux magħna l-aħħar darba.

Fis-sajf li għadda kellna xi ġenituri li wrew il-preokupazzjonijiet tagħhom fuq xi inċidenti li seħħew f'Paceville u sussegwentament bdew isiru laqgħat organizzati mill-GRTU fuq dan is-suġġett partikolari.

F'dawn il-laqgħat taw is-sehem tagħhom ukoll il-Pulizija, il-Kunsill Lokali, l-MTA u entitajiet oħra.

Bħala Kumitat Permanenti dwar l-Affarijiet Soċjali tlabna lill-ewwel grupp ta' persuni sabiex jagħtuna rendikont ta' fejn waslu dawk il-laqgħat u kif żvolġiet l-atmosfera li llum għandna ġewwa Paceville.

U dan ħadnih mir-rakkonti ta' dawk li ġew ikellmuna.

Ma kenitx laqgħa waħda u fil-fatt skond l-aġenda tagħna konna qbilna li nerġgħu nitkellmu llum, u dawk li kienu hawnhekk l-aħħar darba kellhom jiġu llum b'lista ta' dak li jaħsbu li tista' tkun is-soluzzjoni.

Rajna li hemm iktar nies li għandhom ikunu qed jipparteċipaw u li ma kienux parteċipi, mhux fiż-żamma tal-ordni għax meta ngħidu żamma tal-ordni, ħafna drabi nirreferu għall-Pulizija, imma fuq tip ta' żamma ta' ordni differenti.

Pereżempju, għandek l-MTA u għandek l-MHRA li ovvjament għandha l-interessi tal-lukandiera membri tagħha.

Hemmhekk għandek ukoll il-language schools li wkoll għandhom interess partikalori għaliex il-klijenti tagħhom iqisu dak il-post bħala post ta' attrazzjoni partikolari.

U għalihom jekk dan il-post jibda jaqa' lura jispiċċaw jitilfu wkoll ċertu aspett kummerċjali li fl-aħħar mill-aħħar ħadd ma jrid li jintilef.

Diġa' kellna lis-Sindku u liċ-Chairman tal-Kumitat Amministrattiv preżenti fl-ewwel laqgħa fejn tawna wkoll il-veduti tagħhom.

Irrid infakkar ukoll li hawnhekk għandna l-interess tar-residenti.

Kellna min tkellem f'isem l-Aġenzija Żgħażagħ u llum dawn qegħdin magħna wkoll.

Illum għandna magħna wkoll lill-Father Saviour Grima, Agostinjan responsabbli miż-żamma tal-ordni morali ta' dik il-komunità.

Għalhekk ikun tajjeb li nisimgħu l-esperjenza tiegħu.

Se nisimgħu l-esperjenza kemm tal-MTA, kif ukoll tal-language schools, kif ukoll ta' min huwa responsabbli mill-Millennium Chapel u minn dik il-komunità.

Nisperaw li llum tkun l-aħħar laqgħa fejn dan is-suġġett jiġi diskuss pubblikament.

'Il quddiem se nkun qiegħed nitlob li niddiskuti b'mod privat ma' kull entità ħalli nipprova nifhem aktar is-sitwazzjoni u b'hekk inkun nista' nagħti parir lil sħabi dwar kif nistgħu naslu għal rapport ta' soluzzjonijiet.

Naturalment miegħi jista' ikun hemm dawk id-deputati membri ta' dan il-Kumitat imma nerġa' ngħid li dawn il-laqgħat mhux se jsiru b'mod formali bħalma qed nagħmlu llum imma se nkunu qegħdin nitkellmu waħedna privatament.

Għalhekk nitlob mill-ewwel lir-rappreżentant tal-MTA sabiex jagħtina l-verżjoni tagħhom.

IS-SUR JOSEF FORMOSA GAUCI (CEO tal-Awtorità tat-Turiżmu ta' Malta): Sur President, se nibda billi ngħid x'inhu l-irwol tal-Awtorità tat-Turiżmu ta' Malta.

Meta wieħed jara l-area ta' Paceville, din nistqgħu naqsmuha f'sezzjonijiet.

Għandek l-irwol tal-Awtorità li tirregola u tilleċenzja ċerti postjiet.

U allura aħna ġewwa Paceville responsabbli mill-għotja ta' liċenzji lil-lukandi li hemm hemmhekk.

Responsabbli wkoll sabiex nagħtu liċenzja lill-bars ġewwa Paceville.

Dik hija waħda mill-funzjonijiet tal-awtorità.

Bħala MTA għandna wkoll l-irwol prinċipali li nippromwovu lill-gżejjer Maltin u li nġibu t-turisti lejn pajjiżna.

Naħseb li Paceville hija area fejn kollox jinġabar flimkien u allura parti mix-xogħol tagħna, jista' ikun sa ċertu punt f'kunflitt ma' area oħra.

Qed ngħid dan għaliex l-ewwel nett aħna nafu kif żviluppa Paceville, fejn hemmhekk għandek pot purri ta' ħafna affarijiet.

Hemmhekk għandek il-mekka tal-entertainment ta' pajjiżna; żgħażagħ u studenti taħt l-età eċċ, però fl-istess area, li hija area żgħira, għandek ukoll lukandi, b'uħud minnhom ikunu l-aktar lukandi importanti 5 star li għandna f'pajjiżna.

Mela f'dik l-area daqshekk żgħira qiegħed iġġib konferenzi u corporate clients f'ċerti lukandi u qiegħed iġġib ukoll in-nies li jixtiequ jiddevertu.

Fl-aħħar mill-aħħar aħna nafu li f'pajjiżna jrid ikollna sew il-lukandi, anke dawk ta' ħames stilel eċċ, kif ukoll irid ikollna – kemm għall-Maltin kif ukoll għall-barranin - area fejn wieħed ikun jista' jiddeverti u jieħu gost.

Qatt ma nistgħu ngħidu li m'għandniex bżonnhom dawn l-areas.

Li naħseb li huwa importanti hu li jkun hemm ċertu bilanċ bejn dawn iż-żewġ affarijiet ħalli t-tnejn jgħixu flimkien b'mod komdu.

Dan jiġri mhux biss f'Paceville fejn ikollok uħud mill-aktar lukandi importanti u fl-istess area jkollok entertainment area.

Rigward liċenzji, kif għedt aktar qabel, l-MTA toħroġ liċenzji għall-bars u postijiet oħra ta' divertiment ġewwa Paceville.

Barra minn hekk, ġewwa Paceville għandek ċerti postijiet li ma jaqgħux taħt il-liċenzji tal-MTA imma li qegħdin jagħtu s-sehem tagħhom fil-problemi.

U hawnhekk qiegħed nirriferi għall-bottle shops.

Fenomenu li rajna fl-aħħar snin huwa dak li jkollok numru ta' żgħażagħ - xi kultant jgħidu li dan il-fenomenu nħoloq mil-language students imma jiena ngħid li dan huwa fenomenu across the board, kemm tal-Maltin u kemm tal-barranin - li dawn minflok imorru fil-bars, imorru ġewwa bottle shops u jixtru flixkun Vodka u flixkun Coca biex imbagħad imorru fil-Bajja ta' San Ġorġ jew f'areas oħra biex iħalltu x-xorb tagħhom.

Dawn ma jkunux biss żgħażagħ li jkunu taħt l-età imma anke dawk tal-età li jistgħu jixtru l-alkoħol mill-bars.

U dawn il-bottle shops mhumiex regolati mill-MTA.

Li nirregolaw aħna huma l-bars u l-places of entertainment.

Fl-aħħar mill-aħħar l-inforzar f'dawn il-postijiet ma jaqax neċċessarjament taħtna.

Allura jekk wieħed jiġi biex jinforza jekk humiex deħlin tfal taħt l-età f'ċerti postijiet, jekk għandek l-issue tat-tipjip ġewwa l-bars eċċ, jekk għandek l-issue tan-noise pollution, fejn ġieli jkollna lmenti anke mil-lukandi minħabba storbju eċċessiv eċċ… Dawk huma affarijiet li bħala infurzar ma jaqgħux taħtna.

Bħala MTA nagħtu sehem u kontribut kbir f'dak li qed jiġri ġewwa Paceville għaliex - u se mmur lura lejn dak li bdejt bih - fl-aħħar mill-aħħar nafu li l-prodott li aħna qegħdin noffru Paceville huwa parti importanti minn dak il-prodott; importanti għax għandek ċerti lukandi hemm u allura jridu jiżguraw li min qiegħed f'dawk il-lukandi ma jkollux problemi waqt li qiegħed hemm.

U rridu niżguraw ukoll li min qed jiġi ta' età iżgħar biex jieħu gost u jiddeverti ġewwa pajjiżna, minbarra li jagħmel dan fil-limiti tal-liġi, ikollu fejn jagħmel dawn l-affarijiet ukoll.

Aħna naħdmu b'mod viċin ħafna mal-kunsill lokali u mal-assoċjazzjoni responsabbli minn Paceville.

Naħdmu wkoll mas-settur privat; mal-MHRA u mal-GRTU.

Naħdmu mill-viċin ħafna mal-Pulizija.

Fil-fatt, permezz tas-Segretarju Parlamentari għat-Turiżmu, ikun hemm laqgħat fejn inkunu kollha madwar l-istess mejda.

Aħna nagħmlu dawn il-laqgħat għax nafu l-importanza ta' Paceville għas-settur turistiku.

Fl-aħħar mill-aħħar aħna m'aħniex responsabbli minn ħafna affarijiet, però xi ħadd irid iġib lil kulħadd madwar il-mejda sabiex il-problemi nkunu nistgħu niddiskutuhom u naraw kif nistgħu nsolvuhom.

L-area li nieħdu b'responsabilità għall-infurzar tagħha hija l-Bajja ta' San Ġorġ, li hija managed mill-MTA u hija proprjetà tal-MTA, minn naħa tal-Lands Department.

Kien hemm min issuġġerixxa li bil-lejl din il-bajja għandha tingħalaq kompletament ħalli n-nies ma jkunux jistgħu jinżlu fuqha imma sal-lum għadna ma qbilniex ma' dik il-proposta.

L-ewwel nett il-fatt li inti sejjer ġewwa destinazzjoni fil-Mediterran, hija xi ħaġa normali li n-nies imorru fuq il-bajja filgħaxija.

U l-fatt li tibda tagħlaq il-bajjiet filgħaxija ma naħsibx li hija xi ħaġa li naqblu magħha.

Jekk inti trid talaqha għax hemmhekk qegħdin imorru ż-żagħżagħ biex jagħmlu ċerti abbużi, aħna nemmnu li b'daqshekk ma tkunx qed tindirizza verament il-problema u m'inti se ssolvi xejn.

Fil-fatt you are just displacing the problem għax minflok imorru fil-bajja jmorru x'imkien ieħor!

Il-bajja, li kif għedt taqa' taħt ir-responsabilità diretta tagħna, fis-snin l-imgħoddija konna nimpjegaw security bejn id-9.00 p.m. u l-4.00 a.m..

Issa din is-sena għamilna xi ħaġa differenti għax minkejja li konna qed inqabbdu security, dan ma tantx kien qed ikollu forza.

U għalhekk għamilna arranġament u bdejna nħallsu biex ikun hemm żewġ Pulizija fuq il-bajja.

Naħseb li l-preżenza tal-Pulizija fuq il-bajja għenet din is-sena.

Fil-fatt il-problemi, li forsi kien hemm fis-snin li għaddew, kienu inqas.

Mhux qed ngħid li ma kienx hemm imma żgur li kienu inqas.

Kien hemm ċerti inċidenti qabel ma bdejna nibagħtu l-Pulizija hemmhekk imma mbagħad kif daħlu l-Pulizija, nistgħu ngħidu li l-problemi matul dan is-sajf naqsu.

Naħseb li jekk wieħed jieħu s-sitwazzjoni kollha ta' Paceville matul dan is-sajf, minkejja l-problemi kollha li kien hemm, nistgħu ngħidu li kienet sitwazzjoni ftit aħjar milli kienet is-sena ta' qabel.

Bħala MTA, kif diġa' għidt, fuq il-kumplament tal-area, li nistgħu nagħmlu hu li ninstigaw li jsiru l-affarijiet.

Aħna nidħlu wkoll f'ċerti kwestjonijiet li m'hemmx għalfejn niddiskutuhom illum imma ġieli pereżempju, ikkontribwixxejna għat-tindif u għall-upkeep tal-area.

Ix-xogħol isir mill-MRRA imma aħna ġieli kkontribwixxejna għal extra cleaning hemm isfel.

Qegħdin nagħmlu xogħol infrastrutturali wkoll.

L-MTA mhijiex dik l-entità li suppost hija responsabbli mix-xogħolijiet infrastrutturali imma hemm affarijiet żgħar li nagħmluhom kull sena.

Is-sena l-oħra għamilna parti mill-promenade li tagħti mill-Bajja ta' San Ġorġ lejn il-Westin.

Dan għamilnih għax għedna li on the outskirts għandek il-lukandi ta' 5 stilel; mela allura għedna li jmissna nagħmlu promenade li jibda mir-Raddison, il-Corinthia San Ġorġ, tinżel il-Corinthia Marina, twasslek sal-bajja u tibqa' tiela' għall-Westin u l-Hilton.

B'hekk you can bypass the centre of Paceville u allura min ma jridx jidħol fil-qalba ta' Paceville jista' jgħaddi minn din it-triq.

L-ewwel fażi tlestit sena ilu.

Din il-ġimgħa jew il-ġimgħa li għaddiet beda x-xogħol fuq it-tieni fażi, jiġifieri mill-bajja lejn ir-Raddisson.

Nisperaw li sa Marzu, April ikollna dik il-parti tal-promenade lesta wkoll flimkien mal-ġnien li se jsir ħdejn ir-Raddisson u l-Corinthia.

Qed ngħid dan biex nuri kif l-MTA hija nvoluta fl-area ta' Paceville.

L-MTA hija nvoluta f'affarijiet li mhijiex direttament responsabbli minnhom imma tipprova tgħin għax fl-aħħar mill-aħħar dak huwa parti mill-prodott tagħna.

IS-SUR JULIAN CASSAR TORREGGIANI (SEGRETARJU TAL-FELTOM, Federation of English Language Teaching Organisation Malta): Sur President, jiena ġejt mitlub nirrapreżenta lill-FELTOM, li hija l-għaqda li tirrapreżenta l-iskejjel tal-Ingliż għall-barranin li jiġu Malta fuq btala u li jkollhom l-Ingliż bħala parti essenzjali mill-programm tagħhom.

Xtaqt nagħtikom background ħafif ħafna ħalli dawk in-nies li ma jafux eżattament x'tieħu ħsieb din l-industrija forsi tkun tista' tgħinhom aħjar sabiex jifhmu min huma l-klijenti tagħna.

Din l-industrija ilha teżisti f'Malta bejn wieħed u ieħor 40 sena.

Twieldet minn numru żgħar ħafna ta' għalliema barranin li kienu jgħallmu l-Ingliż u raw li Malta kellha prodott uniku fil-Mediterran, bil-klima tagħna, fejn in-nies jistgħu jiġu hawnhekk minħabba ż-żewġ lingwi tagħna.

U llum spiċċat bħala template għad-dinja kollha, fejn dawn jistgħu jiġu hawnhekk u filwaqt li jagħmlu btala f'pajjiżna, ikollhom ukoll iċ-ċans li jipprattikaw il-lingwa Ingliża.

U minħabba s-suċċess tal-prodott "Product Malta" jew tal-prodott "Malta u l-Gżejjer Maltin" dawn baqgħu ġejjin u meta jmorru lura f'pajjiżhom jgħidu lil ħaddieħor bil-prodott u jiġu iktar nies f'pajjiżna.

Illum il-ġurnata, jiġu bejn wieħed u ieħor 80,000 persuna fis-sena sabiex jitgħallmu l-Ingliż f'pajjiżna!

U żgur li dan huwa numru sostanzjali ta' nies.

Fortunatment, jew sfortunatament, skont kif taraha l-kwestjoni, dawn jiġu f'numri żgħar matul ċerti xhur tas-sena filwaqt li jiġu f'numri kbar ħafna f'perjodu żgħir ħafna tas-sena, li prattikament huwa bejn Lulju u Awwissu.

Hemmhekk, l-industrija kollha, inkluż l-infrastruttura ta' Malta tbati minħabba ż-żieda sostanzjali ta' nies f'daqqa waħda.

Imma daqskemm jiġu malajr, daqshekk ieħor jisparixxu malajr.

Kullħadd jinduna b'dan għax filli tara gruppi ta' studenti għaddejjin mit-toroq tagħna u filli, f'daqqa waħda jisparixxu.

Dawk huma ovvjament l-isfidi li llum il-ġurnata naħseb li ħafna skejjel japprezzaw x'inhuma u attrezzaw ruħhom għal dak il-għan.

Il-federazzjoni tagħna tirrapreżenta biss 17 mill-40 skola liċenzjata f'Malta imma biex inkun ċar dawn jirrapreżentaw bejn wieħed u ieħor 75% tan-numri kollha li jiġu Malta.

Il-federazzjoni hija bbażata fuq il-kwalità.

In-nies ma jieħdux membership jew xi ħaġa hekk imma hemm il-quality charter u jekk l-iskejjel jaslu għal livell ta' kwalità, allura jkunu jistgħu jiffurmaw parti mill-federazzjoni.

Kull sentejn għandhom awditjar minn barrani li jaċċerta li dawn huma tal-livell rikjest.

Apprezzanja l-isfidi li jeżistu llum il-ġurnata u minħabba f'hekk ipprovajna nkunu pro-attivi kemm stajna.

Bl-għajnuna tal-Pulizija u b'mod speċjali, tas-Segretarjat tat-Turiżmu u tal-MTA, ilna niddiskutu ħafna x'inhuma dawn l-isfidi.

Jekk immorru lura nkunu nistgħu napprezzaw Paceville minn fejn beda.

Safejn naf jien Paceville, daqs 30 sena ilu kien għadu post residenzjali u mbagħad minn hemm beda l-kummerċ.

Illum il-ġurnata nafu x'inhu Paceville, fejn fih jattira lin-nies kollha, kemm ċittadini Maltin, żgħażagħ li fuqhom qegħdin niddiskutu llum, u ovvjament liż-żgħażagħ li nġibu aħna minn barra.

Is-soltu l-media tagħtina stampa negattiva ħafna lilna.

Kull min jiftaħ il-gazzetti Maltin fis-sajf, qisu f'daqqa waħda jsib li f'pajjiżna għandna xi problema kbira għax ġejjin dawn iż-żgħażagħ barranin.

M'għandix dubju li dawn jikkontribwixxu wkoll għall-biċċa tax-xogħol imma din mhijiex xi ħaġa li tibda jew tieqaf fis-sajf biss.

Paceville jeżisti s-sena kollha u hemm l-isfidi kemm meta jkun hawn il-barranin u kemm meta jkun hawn il-Maltin biss.

Meta ssemmi l-istudenti għandek żewġ tipi ta' studenti.

Kulħadd jaħseb li l-istudenti li jiġu hawn huma kollha ta' 17–il sena imma llum 'il ġurnata l-età tal-istudenti tvarja minn 30 sa 50 sena.

Illum il-ġurnata, minħabba l-globalizzazzjoni, kulħadd qiegħed japprezza li jrid itejjeb l-Ingliż tiegħu.

U allura jagħżlu lil pajjiżna bħala destinazzjoni attraenti.

Naħseb li llum il-ġurnata kulħadd japprezza li kulħadd jibbenefika minnha.

M'ilux Deloitte & Touche ħarġu statistika fejn bejn wieħed u ieħor juru li l-industrija llum il-ġurnata qiegħda tikkontribwixxi madwar €60 miljun għall-kaxxa ta' Malta!

U allura żgur li din mhijiex xi ħaġa li nistgħu naqbdu u ninjorawha.

L-istudenti li huma taħt it-18–il sena, illum il-ġurnata huma rregolati mill-Avviż Legali Nru. 60 tal-1996.

Dawn it-tfal, għax huma taħt l-età, ikunu taħt sorveljanza tista' tgħid 24 siegħa kuljum, ovvjament bil-limitazzjonijiet li għandu kull ġenitur li ma jistax ikun il-ħin kollu mat-tfal tiegħu.

Hemm l-infrastruttura fejn dawn ikunu sorveljati meta jkunu l-iskola u anke meta jkunu qegħdin jgħixu mal-familji Maltin jew fil-lukandi tagħhom.

Ikunu sorveljati wkoll meta jkunu qegħdin fuq xi excursion programme sabiex jaraw x'toffri Malta u jaraw il-kultura li joffri pajjiżna.

Fil-maġġoranza tagħhom, dawn it-tip ta' studenti mhumiex il-problem client u forsi nistgħu nidentifikaw min minnhom huma ta' challenge aktar minn oħrajn.

Fil-fatt f'dawn is-snin li għaddew rajna li qed ikun hemm żieda ta' nies li huma 'il fuq minn 18–il sena li jiġu Malta billi jħallsu għal dan il-programm huma stess jew inkella jiġu ma' xi operatur li jkun qed jorganizza gruppi lejn Malta, jew inkella għax jibbenefikaw minn xi scholarship li l-gvern tagħhom – per eżempju dak ta' Spanja – ikun qiegħed joffri lill-istudenti biex jinċentivahom ħalli jtejbu l-Ingliż kemm għalihom kif ukoll għal pajjiżhom fil-futur.

Dawn jagħżlu li jiġu hawnhekk mingħajr ebda organizzazzjoni imma jiġu għal rashom u jagħżlu li jistudjaw l-Ingliż peress li din tkun parti mill-grant, imbagħad jagħżlu huma fejn joqgħodu u x'jagħmlu.

Per se l-iskola m'għandha l-ebda kontroll fuq kif tista' tirregolarizza l-ħin tagħhom barra mill-ħin tal-iskola.

Dawk huma l-klienti l-ġodda u minħabba l-fatt li huma adulti, u l-liġi tippermetti li dawn jistgħu jagħmlu dak kollu li jridu fil-konfini tal-liġijiet tagħna.… li hija xi ħaġa li wasslet għaż-żieda li rajna f'dawn l-aħħar snin.

Fil-fatt, jekk tinnota, f'dawn l-aħħar snin rajna żieda ta' issues li għandhom x'jaqsmu ma' dawn it-tip ta' nies.

Li jiġri hu li dawn in-nies imorru filgħaxija f'Paceville - bħalma jagħmel kulħadd ta' dik l-età - biex jiddevertu u jieħdu gost u għax Paceville jinsab fejn jinsab, imdawwar bil-postijiet residenzjali, ħafna mill-fatturi li naqraw fil-gazzetti jew li nisimgħu fuqhom min-naħa tal-Pulizija jew minn min hu responsabbli, huma relatati ma' affarijiet li jiġru wara li dawn in-nies ikunu telgħu Paceville.

Is-soltu jkunu affarijiet ta' ħsejjes jew ta' ksur tal-ordni pubblika, fejn sakemm imorru minn Paceville għal fejn joqogħdu, isiru ċerti inċidenti li nisimgħu dwarhom fil-gazzetti u fl-aħbarijiet.

Lill-Pulizija nformajnihom b'dak kollu li stajna nagħmlu għax kif diġa' għedt aħna limitati f'dak li nistgħu nagħmlu.

Ninformaw ukoll lil dawn in-nies minn qabel ma' jaslu f'pajjiżna bil-liġijiet ta' Malta u bl-użanzi tagħna.

Informajnihom bil-lingwi tagħhom permezz tal-monitoring board li huwa parti mill-Ministeru tal-Edukazzjoni u li jieħu ħsieb dawn l-iskejjel.

Fil-fatt dawn ħarġu fuljetti bil-lingwi tal-aktar pajjiżi li jkollhom l-akbar numri li jiġu f'Malta.

Dawn għenu ħafna biex almenu nkunu nistgħu ninformawhom x'għandhom jagħmlu jew almenu ninformawhom bl-użanzi li aħna rriduhom josservaw qabel ma' jiġu Malta.

Bniedem huwa infurmat b'dawn l-affarijiet qabel ma' jiġi f'pajjiżna.

L-iskola żżomm rekord tal-attendenza tal-istudenti u għandna karta tal-idendità għal kull student li jkun qed jabbona għal xi programm tal-iskola.

Aħna staqsejna wkoll lill-Pulizija biex jekk qatt ikollhom xi nies li jsibuhom li qed jagħmlu xi ħaġa barra mil-liġi, jindirizzaw l-iskola biex l-iskola awtomatikament tenfasizza expulsion programme wkoll, jiġifieri min f'Malta ma jġibx ruħu sew jispiċċa mkeċċi minn Malta u ma jkollux refużjoni.

Dawn il-fatturi jkunu jafu bihom qabel ma jaslu f'pajjiżna.

Bħala federazzjoni ma naħsbux li minħabba l-istudenti hemm problema f'Paceville.

Ovvjament għandna l-isfida li kulħadd madwar din il-mejda japprezza li għandna u lesti li nikkontribwixxu kemm nistgħu għal dak il-għan.

Ovvjament nixtiequ nagħtu l-parti tagħna f'din is-soluzzjoni imma nistenna wkoll minn naħa tagħkom sabiex taraw x'qed tippretendu minn naħa tagħna.

Grazzi.

FATHER SAVIOUR GRIMA (Direttur tal-Millenuim Chapel): Il-Millennium Chapel ilha mwaqqfa għal dawn l-aħħar għaxar snin.

Naturalment din mhijiex kappella għat-talb biss imma nilqgħu kull persuna li titla' Paceville.

Il-kappella hija miftuħa mit-8.30 a.m. sas-2.00 a.m. u bħala servizzi, aħna m'aħniex biss fuq l-aspett reliġjuż imma miftuħin għal kull tip ta' nies li jiġu għandna b'xi problema.

Bħala Millennium Chapel għandna grupp ta' persuni li qegħdin fir-riabilitizzjoni tad-droga u s-Sibt u l-Ħadd għandna gruppi li huma responsabbli mix-xorb tal-AA.

Għandna wkoll 13–il psikoterapista li jsegwu ż-żgħażagħ li jkunu għaddejjin minn xi problemi u diffikultajiet psikoloġiċi.

Bħala kappella, matul dawn l-aħħar snin tajna esperjenza lil diversi skejjel, fejn l-istudenti jiġu matul il-ġurnata filgħodu u jagħmlu esperjenza ta' ġurnata ġewwa l-Millennium Chapel u hemmhekk inħossu l-polz tat-teenagers, fejn bażikament 90% ta' dawn iż-żgħażagħ ta' taħt is-16–il sena jitilgħu Paceville fi tmiem il-ġimgħa.

Jien għandi x-xorti li naħdem ukoll ma' grupp ta' żgħażagħ, li huma l-LIFT, u naħdem ukoll ma' żgħażagħ individwali li jattendu l-Millennium Chapel.

L-esperjenza li nagħti jien hija l-esperjenza kemm tar-residenti u kemm tal-ambjent tagħna.

Waħda mill-problemi hija d-diffikultà enormi li ħafna residenti jħossu, speċjalment filgħaxijiet, kif semma' l-Kap tal-Iskejjel tal-Ingliż, minħabba li ċerti kulturi ta' nies mhuwiex bħall-kulturi ta' oħrajn.

Fil-fatt tibqa' tisma' sas-2.00 a.m. noise pollution mhux biss tal-karozzi imma anke ta' nies u storbju ieħor.

Ftit nisimgħu b'inċidenti u ninsab sorpriż b'dan meta tara ċerti affarijiet!

Tara minn ċerti lukandi żgħażagħ jaqbżu minn gallarija għal oħra!

Xi kultant tisma' flixkun tal-ħġieġ nieżel minn fuq għal isfel!

Din mhijiex biss kwestjoni ta' żgħażagħ imma naraw nies li jgarawlek it-tuffieħ u tisma' minn kull xorta ta' affarijiet.

Inkella jkollok gruppi ta' żgħażagħ li jintefgħu fil-parapetti tan-nies u joqogħdu jixorbu hemmhekk.

Hawnhekk xtaqt nistaqsi lill-Pulizija kemm irnexxilhom jaqbdu nies bit-tazzi tax-xorb f'Paceville matul din is-sena minkejja l-bylaw li hemm ġewwa Paceville.

Huwa diffiċli li 10 jew 15-il Pulizija jlaħħqu ma' dawk in-nies kollha.

Aħna għandna relazzjoni tajba mal-Pulizija u meta naraw xi inċidenti f'Paceville u nċemplulhom, mal-ewwel jiġu fuq il-post.

Din għalina hija xi ħaġa pożittiva.

Waħda mill-affarijiet li jien ninsisti fuqha hija s-sigurtà tar-residenti.

Daqs 30 sena ilu Paceville kien mimli residenti imma llum dawn qegħdin jonqsu għax kulħadd qiegħed joħroġ 'il barra.

Il-business huwa l-aktar ħaġa importanti għas-soċjetà Maltija imma rridu nassiguraw is-sigurtà tar-residenti wkoll.

Għandek is-sigurtà taż-żgħażagħ u tan-nies, fejn qed naraw li r-rata ta' serq li jsir fi tmiem il-ġimgħa ġewwa Paceville qiegħed jitla' ta' kull sena.

Kien hemm grupp ta' żgħażagħ li fis-sajf – issa naqsu bil-preżenza tal-Pulizija – bdew jattakkaw grupp ta' żgħażagħ oħra.

Persuna minn hemmhekk stess kważi spiċċat bi brain damage!

Dawn jispiċċaw fi ġlied, anke filgħodu tara persuni aggressivi minħabba x-xorb u minħabba d-droga.

Id-droga hija problema li teżisti u ma nistgħux nibqgħu ninħbew minnha.

Ħafna miż-żgħażagħ tal-NA jgħidulek li ma jistgħux jersqu lejn disco għax isibu droga kemm iridu!

Il-Pulizija ma tistax tidħol ġewwa disco għax lil dawn in-nies jilħqu jinformawhom minn qabel!

Meta tersaq lejn il-bieb ta' stabbilimenti partikolari diġa' jkunu informati.

Problema oħra hija x-xorb eċċessiv.

Fis-sajf li għadda kont l-Ingilterra u rajt li l-istabbilimenti tal-grocers fl-Ingilterra għandhom il-codes ma' kull flixkun alkoħol li jbiegħu u jkollok il-ħinijiet u kollox biex jiftaħlek.

Hawn Malta tmur ġo bottle shop u tixtri kemm trid alkoħol!

Jew inkella jgħidlek li wara d-disgħa ta' bil-lejl ma jistax ibiegħlek alkoħol u din qiegħda fil-liġi u allura iħallatlek l-alkoħol bil-lest u jagħtihulek ġol-flixken tal-plastik!

Tara żgħażagħ mixħutin mal-art jixorbu xorb eċċessiv u dawn tarahom anke fil-bajjiet tagħna.

Dawn f'pajjiżhom bejn it-18 u l-21 sena ma jistgħux jixorbu alkoħol mentri hawnhekk ta' 18 tista' tixrob.

Huwa inkwetanti li tara żgħażagħ li qegħdin fir-riabilitazzjoni biex ifittxu jeħilsu minn din il-problema li jkunu ilhom fiha s-snin u mbagħad tara dawn l-affarijiet.

Hemm min jgħidlek li ma jistax joħroġ għax jaf li se jsib dawn l-affarijiet kullimkien!

Anke fit-toilets issib li jqattgħulek biċċa biċċa!

Minkejja li f'Paceville għandna l-cameras, ħafna drabi ssib żgħażagħ imweġġgħin u mkissrin!

Problema oħra hija l-problema ta' żgħażagħ, anke li jkunu taħt l-età, bil-ġenituri tagħhom jagħmlu ljieli sħaħ jistennewhom filgħaxijiet.

Iħossuhom ukoll imweġġgħin bl-isfruttament tal-prezzijiet li jitolbuhom hemmhekk; €70 ta' flixkun u tliet oġġetti!

Persuna oħra jitolbuha €50.

U l-ġenituri jgħidulek li huma ma jistgħux jagħtu dawk il-flejjes kollha lill-uliedhom.

Hemm ukoll ċertu bullying fost iż-żgħażagħ tagħna.

Hemm triq partikolari fejn persuna tqassam biljetti għall-prostituzzjoni!

Ħafna drabi persuna tmur hemmhekk f'ħinijiet partikolari tagħmel show barra!

Anke l-mod ta' kif ikunu lebsin ċerti persuni.

Jien għandi x-xorti li nidħol f'ċerti nħawi ma' grupp ta' żgħażagħ u dawn l-affarijiet narawhom b'għajnena.

Ħafna drabi nressqu l-ilmenti tagħna imma ssib li fuq ċerti affarijiet il-kunsill jgħidlek li m'għandux responsabilità, il-Pulizija l-istess u tmur fuq ħaddieħor u jgħidlek l-istess.

Kulħadd qisu għandu l-area tiegħu u m'aħniex qegħdin naħdmu għal għan wieħed; għaż-żgħażagħ tagħna li huma l-futur tas-soċjetà tagħna.

Għandna persuni li għada se jkunu responsabbli mill-familji tagħna u li dawn, jekk it-Tnejn filgħodu se jmorru fuq il-post tax-xogħol tagħhom imdamdmin b'ċerti affarijiet jew se jkunu bil-hangover, min se jbati?

Se tbati s-soċjetà kollha.

Xi ħaġa oħra li tinkwetani hija t-tindif.

Minkejja li l-kunsill lokali jinvesti eluf ta' ewro, kull nhar ta' Sibt tara munzelli sħaħ ta' skart.

Naf li n-naħa tar-residenti, tal-ħwienet, u tal-hotels iħallsu biex inaddfu quddiemhom imma xorta waħda, nhar ta' Ħadd filgħodu tistħi tgħaddi timxi minn hemm.

Xi kultant tgħaddi fis-sebgħa ta' filgħodu minn Paceville u tara żgħażagħ mixħutin mal-art!

Imbagħad għandek il-ġlied, fejn xi kultant tidħol fuq YouTube u tibda tgħid għalfejn qed nara dawn iż-żgħażagħ kollha jiġġieldu hemm isfel?

Xi kuntant, anke ċerti bouncers jgħidulek li ma jistgħux jikkontrollaw ċerti affarijiet.

Għandek problema anke meta jkun hawn l-istudenti barranin f'pajjiżna.

Din il-ġimgħa kelli persuna mill-Brazil li qaltli li baqgħet skandalizzata meta rat żgħażagħ ta' 14, 15–il sena jdaħħlu l-alkoħol fil-hotels u fil-postijiet fejn ikunu qegħdin jgħixu.

Din qaltli li hi ħasbet li Malta kienet se tkun post ta' sigurtà għaliha!

In-naħat tagħna tisma' storbju fost ir-residenti matul il-ġurnata kollha.

Għandek ukoll it-tip ta' ilbies li jilbsu dawn iż-żgħażagħ matul il-ġurnata, kemm fuq il-bajjiet kif ukoll fit-toroq tagħna.

In-naħat tagħna, ħdejn il-Millennium Chapel, hemm il-bajja ta' taħt Portomaso u jekk tmur timxi hemmhekk filgħaxija tara lil kulħadd jissotta l-fliexken tal-inbid!

U l-affarijiet li ż-żgħażagħ jagħmlu hemmhekk iġġib għajnejk wara widnejk.

Tmur filgħodu u tiġbor fliexken sħaħ f'post fejn ir-residenti u l-anzjani jinżlu jgħumu.

Li ninkwetaw bħala Millennium Chapel huma fuq żewġ affarijiet.

L-ewwel ħaġa naraw li ż-żgħażagħ qegħdin jiġu trattati bħala numri u l-problema tas-sigurtà, li ħafna drabi, fost iż-żgħażagħ Maltin għandna problema ta' xorb, fejn sa nofs il-lejl issib tfal li għadhom barra.

Issue li forsi trid tiġi studjata hija għalfejn ħafna żgħażagħ qed joħorġu fis-siegħa u fis-sagħtejn ta' filgħodu.

Għandek ir-regolamenti ta' ċerti stabbilimenti li ma tkunx taf jekk dawn jistgħux jibqgħu miftuħin sal-erbgħa, sal-ħamsa jew sas-sitta ta' filgħodu.

Ċerti postijiet jingħalqu bix-shutters u mbagħad isir burdell!

Jiġu żgħażagħ jgħidulek li fi tmiem il-ġimgħa għandhom mat-€300; jieklu flimkien, imbagħad jagħlaq ix-shutter u jqassmu l-affarijiet.

It-tieni ħaġa li tinkwetani hija l-ġlied li jsir meta persuna minħabba d-droga, xorb żejjed u stress iżżid fl-agressività tagħha u b'hekk jinħoloq il-ġlied.

Qabel f'Paceville kien hemm ambulanza s-Sibt u l-Ħadd.

Min-naħa tagħna konna offrejna sabiex fil-Millennium Chapel stess issir klinika biex isservi għal min iweġġa' gravi filgħaxija.

Anke biex toħroġ minn Paceville kulma għandek hija triq waħda.

It-traffiku kollu li jidħol mill-Bajja ta' San Ġiljan għal Paceville jista' jgħaddi minn triq waħda.

Dan l-aħħar, biex toħroġ minn ħdejna safejn hemm il-Wembley għandek 20 minuta matul il-ġimgħa!

Kif se noħorġu minn hemm jekk tinqala' xi emerġenza?

Dawn huma affarijiet li bħala persuni li qed naħdmu viċin taż-żgħażagħ, tal-familji u l-ġenituri.… Tisma' ġenituri li jgħidulek li meta jmorru jwasslu lill-uliedhom Paceville, jibqgħu hemm jistennewhom.

Hemm ukoll affarijiet pożittivi li qed iseħħu.

Pereżempju, ċerti stabbilimenti ta' ċertu valuri jgħidulek li huma ma jagħtux affarijiet imma mbagħad dak li jkun, jasal sa kantuniera bogħod u jsib jixtri xorta waħda.

Illum qbadna diskussjoni minn naħa ta' nies responsabbli li qed jagħtu ħafna lis-soċjetà.

U naħseb li kieku kulħadd jagħmel daqxejn ta' sforz akbar, inkunu nistgħu mmexxu aktar b'mod pożittiv.

THE CHAIRMAN: Ngħaddi issa l-kelma lill-Assistent Kummissarju, is-Sur Ray Zammit.

Dawk li ġew jitkellmu l-ġimgħa li għaddiet, illum kellhom jiġu ppreparati biex jagħtuna ħjiel fuq xi soluzzjonijiet jew ideat li jista' ikollhom dwar dawn il-problemi.

Imma qabel ma nsejjaħ lill-Assistent Kummissarju, nixtieq insejjaħ lill-Onor.

JUSTYNE CARUANA: For the record irrid ngħid li jien u l-Onor.

Abela qegħdin impenjati bħalissa f'żewġ Abbozzi ta' Liġijiet fil-Plenarja.

U qegħdin ninqasmu daqxejn peress li bħalissa qed isir il-winding up u se tibda liġi oħra.

Madankollu se nkunu qegħdin insegwu d-diskussjoni aktar tard permezz tal-internet.

IS-SUR SUR RAY ZAMMIT (Assistant Kummissarju tal-Pulizija): Jekk tippermettuli xtaqt nippreċiża xi ħaġa li konna għedna fl-ewwel laqgħa, meta ssemma' li għandu jkun hemm pjan ta' kontinġenza.

Ir-raġuni għal din hija li l-pjan ta' kontinġenza li semmejt kellu jkun għaż-żona ta' Paceville.

U qed ngħid hekk għax seta' kien hemm interpretazzjoni ħażina fuq il-media u li tefgħet lill-Pulizija f'dell ikrah meta ntqal li jekk jinqala' xi ħaġa, il-Pulizija m'għandhiex in-know how ta' kif taħdem.

Xtaqt niċċara dan il-punt għax ma naħsibx li kien ġust magħna.

Bħalma jafu diversi operaturi f'Paceville, dan il-post ilu jikber u jespandi għal dawn l-aħħar 30 sena, tant li llum sar il-mekka prinċipali għad-divertiment f'Malta, b'eluf ta' żgħażagħ, Maltin u barranin, imorru hemmhekk sabiex jiddevertu, speċjalment matul il-weekend.

Ovvjament aħna għedna li dan il-pjan ta' kontinġenza għandu jsir minħabba l-folol kbar ta' persuni li jinġabru f'Paceville, li jkomplu jiżdiedu b'mod allarmanti speċjalment matul il-festi.

Din hija xi ħaġa inkwetanti.

Forsi wieħed jistaqsi mil-liema lat qegħdin nikkalkulawha.

Nemmnu li dan għandu jkun l-istess pjan ta' kontingenza li għandu primarjament jindirizza s-sitwazzjonijiet li jistgħu jinqalgħu f'xi stabbilimenti li jkunu mbullati biż-żgħażagħ u li jekk tinqala' xi ħaġa gravi, tkun tista' tiġi ssalvagwardjata l-ħajja ta' dawn in-nies, kif ukoll tal-ħaddiema li jkunu qegħdin jaħdmu fihom.

Dawn il-ħaddiema riedu jkunu mħarrġa sew fuq x'għandu jsir f'każijiet simili.

Ir-raġuni hi li aħna nemmnu li jekk jinqala' xi ħaġa, l-ewwel li jridu jagħtu sehem huma proprju l-ħaddiema.

Ġieli tinżel fi stabbilimenti ppakkjati bin-nies, tant li xi kultant lanqas tkun tista' tgħaddi imma tibqa' mwaħħal fil-bieb ta' barra!

U allura naħsbu li hemm bżonn li jsir xi ħaġa.

Fi ftit kliem dan il-pjan ta' kontinġenza jiġbor fih kemm jista' ikun dak li titlob is-sigurtà.

Pereżempju, tajna attenzjoni fuq jekk jinqata' l-elettriku.

Fid-dlam forsi kulħadd jirnexxilu jimxi imma min-naħa tal-Pulizija qed naraw x'inhuma ċ-ċansijiet li jikber is-serq jew li jsiru ċerti abbużi.

Hemm ħafna affarijiet xi jsiru imma m'iniex se noqgħod nissuġġerixxi jien x'għandu jsir.

Staqsejna jekk stabbiliment għandux generator tad-dawl għal meta jinqala' xi ħaġa u ssib li ma jkollhomx.

Għalhekk naħseb li l-istudju għandu jsir fil-fond.

F'każ ta' ħruq ta' stabbiliment, jew Alla ħares qatt, f'każ ta' xi splużjoni minn xi ċilindru tal-gass li hemm ħafna minnhom, x'jista' isir?

Madanakollu, il-Pulizija, bħalma jaf kulħadd, dejjem issorveljat u tibqa' tissorvelja biex tiżgura li din iż-żona tkun kemm jista' ikun mgħassa tajjeb.

Suġġeriment ieħor huwa dak li għandu jkun hemm spezzjonijiet minn awtoritajiet kompetenti.

Tgħidli x'qed tgħid hawnhekk?

Ir-raġuni hi li għandu jinħareġ ċertifikat li kull negozju f'din iż-żona huwa safe.

Qed ngħid dan minħabba li fih se jkun hemm ammont ta' persuni.

U għandu jkun hemm sinjali ċari mwaħħlin ma' kull stabbiliment li juru l-emergency exits f'każ ta' bżonn.

Għandu jkun jidher b'mod ċar x'tip ta' negozju qiegħed jitmexxa hemm ġew.

Dan qed ngħidu għax hemm liċenzji fuq bars li llum 'il ġurnata huma antiki, tant li llum minn bar seta' inbidel f'xi ħaġa oħra.

Aħna ma nkunux nafu bihom dawn l-affarijiet għax il-liċenzji mhux il-Pulizija toħroġhom.

Bħala Pulizija naħsbu li jkun tajjeb li jsir it-tibdil li hemm bżonn f'dawn l-affarijiet.

Għandha tingħata attenzjoni immedjata f'waħda mill-areas ta' Paceville li fiha hemm diversi ħwienet kkonċentrati peress li din l-area hija dejqa u mtarrġa.

Hawnhekk qed nirriferi għal dik il-parti li tieħdok għall-bajja ta' San Ġorġ.

Minn dik il-biċċa jgħaddu eluf ta' persuni u tant hija dejqa u perikoluża li r-rassa hija xi ħaġa tal-għaġeb!

U bilfors minn hemm iridu jgħaddu.

Kulma għandek huwa taraġ u taraġ, wieħed magħruf ħafna antik u mhux se noqgħod insemmi x'inhu u l-ieħor huwa l-biċċa li forsi hija l-aktar iffrekwentata.

Naħseb li ż-żewġ partijiet, li jagħtu aċċess għan-naħa t'isfel, għandhom jiġu rranġati.

Għandna ħafna liġijiet li wħud minnhom ilhom li ġew fis-seħħ mhux ħażin u li għalkemm kienu jindirizzaw is-sitwazzjonijiet u l-imġieba ta' dak iż-żmien, parti minn dawn il-liġijiet ma jirriflettux eżattament il-ħajja preżenti.

Għalhekk, fl-opinjoni umli tagħna għandu jsir studju serju fuq dawn il-liġijiet sabiex fejn hemm bżonn li jiġu aġġornati, dawn jiġu emendati.

Naħsbu wkoll li jekk dawn l-istess liġijiet jinġabru f'liġi waħda, biex ngħid hekk, infittxu x'tgħid il-liġi tal-ambjent… Dan kollu jolqot lill-Pulizija.

Hawnhekk issemma li ma jinġabarx iż-żibel, mela allura waqt li aħna nkunu qegħdin nagħmlu r-ronda u naraw li ż-żibel baqa' hemm, nirrapportaw li dan ma nġabarx.

Jekk naraw bozza maqtugħa nirrapportaw li hemm bozza maqtugħa.

Hemm diversi liġijiet li jiġbru ħafna mis-suġġett ta' din iż-żona u allura naħsbu li jekk niġbruhom kollha flimkien wieħed ikun jista' jimxi b'aktar ċertezza.

Meta wieħed isemmi l-parties u t-tipi ta' divertiment li jsir hemmhekk, wieħed għandu jqis jekk il-lokalitajiet għandhomx ikunu meqjusa bħal xulxin u jekk kulħadd għandux ikollu l-istess permessi.

Pereżempju, ħwienet tax-xorb imma li llum joffru wkoll id-divertiment, li dawn għandhom permessi antiki ta' bars u llum qegħdin joffru d-divertiment ukoll.

Fejn qegħdin?

Hemm forsi ħwienet li tidħol minn entratura waħda imma mbagħad għandek tliet entitajiet differenti.

Għandek ukoll attivitajiet hekk imsejħa "immorali" li jsiru ġo wħud mill-istabbilimenti.

Imma ovvjament m'hemmx liġijiet!

Pereżempju, pole dancing jista' jsir?

Jekk nidħol jien nista' naraha mod u jekk jidħol ħaddieħor jista' jaraha mod ieħor.

Hemm bżonn li l-liġijiet jiġu aġġornati b'mod tajjeb u naraw x'għandu jsir imma minħabba li hemm diffikultà fuq id-definizzjoni tal-kelma "immorali"..… Fil-fatt hemm sentenza pendenti fuqha din u aħna qegħdin niġġieldu fuqha.

X'inhi l-immoralità llum?

X'inhu indeċenti llum?

Issemmew ukoll il-ħinijiet tal-għeluq ta' dawn il-ħwienet, fejn għandek il-leġislazzjoni sussidjarja 44107 li titratta r-regolamenti dwar il-liċenzja tal-kummerċ.

Din tgħid li ħwienet li għandhom liċenzja li jibqgħu miftuħin sal-4.00 a.m jistgħu jibqgħu għaddejjin 24 siegħa.

Ir-raġuni ewlenija hi li hemm provvediment li suppost jagħlqu fl-4.00 a.m imma mbagħad jistgħu jerġgħu jiftħu fl-4.00 a.m!

Kif għedna l-aħħar darba, Paceville ma jistrihx!

Hemm il-problema tal-mużika.

Wieħed jista' jgħid li l-ħwienet kollha ġewwa Paceville huma liċenzjati sabiex idoqqu l-mużika sal-4.00 a.m u li mbagħad jistgħu jerġgħu jixgħelu l-mużika fid-9.00 a.m!

Naturalment għal dik li hija paċi pubblika din is-sitwazzjoni tistimola konsegwenzi xejn feliċi minħabba l-konsum tal-alkoħol li jiżdied b'rata għolja.

Dawn ikunu ilhom hemmhekk sigħat twal, aħseb u ara wara dak id-divertiment u forsi wkoll ma jkunx hemm daqshekk maturità.

U allura jkollok il-problemi.

Ma rridx ninsa nsemmi dik li hija l-età: Fejn se mmorru?

Aħna qed ngħidu li żgħażagħ taħt it-18-il sena ma jmorrux hemm?

Fejn se mmorru?

Dawn mhux xorta żgħażagħ qed ngħidulhom!

Fuq gazzetta partikolari m'ilux qalu li ġie wieħed jekk m'iniex sejjer żball, mill-Amerika u qal li misshom jistħu għax fl-Amerika ta' 20 sena jidħlu.

Aħna l-liġi tagħna qiegħda ta' 17-il sena.

X'se nirranġaw?

Hekk jew mhux hekk?

Rigward daqq tal-mużika, il-leġislazzjoni sussidjarja 441/07 li tittratta regolamenti għal ħwienet ġewwa Paceville li għandhom liċenzja biex idoqqu mużika, tiddetta li din il-mużika tista' biss tinstema' minn barra sal-11.00 p.m. ħlief għal dawk il-ħwienet tax-xorb li jinsabu fi Trejqet Dragonara li hija biċċa żgħira bi ftit negozju u mbagħad hemm biċċa oħra ġdida fi Triq Santu Wistin, li hija telgħa, fejn ma hemm l-ebda ħwienet.

Hemm liġi li hija antika u allura issa x'qed jiġri?

Dan il-proviżjon qed joħloq inkonvenjent għall-awtoritajiet minħabba l-kumplament tan-negozji l-oħra li jinstabu ġewwa Paceville.

Anke meta mmorru biex pereżempju, ninfurzaw il-liġi, ħafna mis-sidien jgħidulek għax aħna u mhux dawk, għax dawk u mhux l-oħrajn.

Ir-raġuni hija għax m'hemmx linja dritta ta' xi jsir u x'ma jsirx.

Hemm liġi antika, bħalma hemm pereżempju fuq Buġibba u l-Qawra, u għadha l-istess.

Barra minn hekk, għal dik li hija mużika, għandu jkun hemm is-soluzzjoni għal kif naħsbuha aħna.

Għandu jinsab dak il-makkinarju li jikkontrolla kull volum biex fejn jidher li qed tinkiser il-liġi, il-Pulizija tkun iktar ċara f'kull azzjoni li tieħu.

Issa x'qed jiġri hawnhekk?

Ħafna mill-ħwienet qed jgħidu li qed iġibu sound engineer.

Jien ma nafx imma barra li s-sound engineer ma jissemma' mkien fl-ebda liġi, jekk wieħed jieħu eżatti d-definizzjoni ta' sound, naħseb jien kulħadd għandu widnejn.

L-importanti hu li tisma' s-sound minn barra, minn distanza viċin biex tkun tista' tgħid: Isma', hawn ġew nista' nidħol għax hemm il-mużika imma mbagħad mhux li s-sound jinstema' minn distanza kbira.

Jien naħseb li tkun ħaġa tajba jekk ikun hemm dan l-apparat.

F'dik li hija sorveljanza, naħsbu wkoll li jekk forsi jiżdied l-ammont ta' CCTV cameras f'diversi nħawi, anke f'ċertu ċirkostanzi li jinqalgħu, dawn l-istess cameras jgħinu lill-awtoritajiet għax ovvjament wieħed ikun jista' jara x'ġara u x'ma ġarax.

Għal dik li hija sigurtà, f'dak li semmejt l-aħħar darba, niddejjaq ngħidha l-kelma "bouncers" għax bouncers hija xi ħaġa ta' Texas, qabduk u tefgħuk 'il barra.

Il-kelma eżatta hija "security".

Naħseb jien għandu jkun hemm ċertu kontroll u huwa tajjeb li issa qiegħda, biex ngħid hekk, tinħema liġi bl-Avviż Legali 112 tal-2011, li se tiġi fis-seħħ fix-xhur li ġejjin u li tirregola lil dawn il-persuni.

Ikun tajjeb jekk dawn jimxu magħha.

Hemm xi punti oħra li jistgħu jiġu indirizzati fosthom pereżempju, it-traffiku li jissemma' wkoll.

Jien personalment u naħseb anke sħabi, jorbtu t-traffiku u l-problemi li joħloq mal-pjan ta' kontinġenza.

X'jiġri jekk tiġi biex tiddaħħal ambulanza?

X'jiġri jekk tiġi biex iddaħħal fire brigade hemm ġew?

Hemmhekk kollu toroq dojoq u toroq ippakkjati bin-nies.

Għandek l-area fejn hemm it-taxis bħalissa, jekk ikun hemm għaxar taxis u waħda minnhom tgħabbi, din mhux toħroġ 'il quddiem imma trid toqgħod tirriversja.

Trid tirriversja lura tant distanza, li toħloq inkonvenjent enormi.

B'xi mod trid tinstab soluzzjoni.

Anke fil-kas tal-mini buses.

Hemm ħafna żgħażagħ hemmhekk li jirkbu l-mini bus.

Kollox sew, hemm minnhom jipparkjawhom barra, imma ssib oħrajn li jidħlu ġewwa.

Hemm ukoll is-servizz li ċċempel għat-taxi.

Dawn jidħlu hemm ġew u l-argumenti li jinqalgħu huma kbar għax m'hemmx fejn timmanuvra.

Jekk tippermettili nixtieq nenfasizza li l-Pulizija hemmhekk ikollha wkoll preżenza mhux bl-uniformi biss.

Hemmhekk ikun hemm pulizija anke min-naħa tad-drug squad li jkunu pajżana.

Dawn qed iduru u r-riżultati hemmhekk qegħdin.

Kellna bżonn naqbdu kollox, però, iva, il-weġgħa tagħna hi li kull min ikun jaf b'xi ħaġa, kultant ikun irid jaqbeż fuq erba' persuni mbagħad jiġi għand il-Pulizija wara tant żmien.

Hawnhekk smajt lill-Father jgħid fuq il-prostituzzjoni.

Ikun tajjeb li kieku forsi din il-biċċa informazzjoni ngħadduha immedjatament, bl-area u bl-informazzjoni li jkollna.

Kieku naħseb li dik il-biċċa tax-xogħol inkunu nistgħu nindirizzawha immedjatament.

Rigward l-istorbju li jsir fl-areas kif joħorġu minn dawn il-postijiet li semmihom is-Sur Cassar Torregiani llum u li kkonferma r-rapport tajjeb li hemm bejnietna.

Punt li rrid inżid fuqu huwa li anke wara li ftehmna, hemm contact persons li nistgħu nsejħu anke minħabba diffikultà li l-Pulizija tiltaqa' magħha jekk narrestaw xi Spanjoli, Portugiżi jew ta' xi nazzjonalità oħra.

Jekk il-pulizija tarresta lil xi ħadd fis-2.00 a.m, fit-3 a.m jew fl-4 a.m, inutli noqgħodu nkellmuh għax noqgħodu niċċassaw lejn xulxin u nitilfu l-ħin.

Issa b'dan il-mod inkellmu lil din il-contact person u jaqbad u jiġi.

Dik hija ta' għajnuna wkoll.

Hawnhekk semmew l-istudenti ta' 14 u 15-il sena li jidħlu bl-alkoħol fil-hotels.

Dawn min se jmur jiċċekkjahom?

Se mmorru aħna fil-hotels?

Jekk hemm bżonn immorru imma kif se nindirizzawha l-biċċa tax-xogħol?

Aħna ma rridux innaffru t-turiżmu, far from it.

Aħna ma rridu nidħlu fl-ebda hotel u fl-ebda bar jekk ma jkunx hemm bżonn, jiġifieri jkun tajjeb li wieħed jindirizza din il-biċċa tax-xogħol ukoll.

Naħseb dawk huma l-punti li xtaqt insemmi.

Tajjeb li forsi 'l quddiem nerġgħu nduru għalihom.

Nirringrazzjak.

THE CHAIRMAN: Grazzi.

Nixtieq ngħaddi biex nisimgħu l-kummenti u l-proposti tal-Kunsill Lokali ta' San Ġiljan ħalli mbagħad wara ngħaddi l-kelma wkoll lill-GRTU u l-MTA nħalluha ftit għall-aħħar biex tkun tista' tikkonkludi hi.

IS-SUR PETER BONELLO (Sindku tal-Kunsill Lokali ta' San Ġiljan): Qed nieħu gost li mid-dehra anke l-Pulizija ħadet nota tal-każ tal-emerġenza li semmejt tal-fire engine u l-ambulanza li għandha tkun eżistenti ġewwa Paceville.

Rigward dawk l-istabbilimenti kif diġa' għedt huwa importanti li jkun hemm emergency doors.

Issa dwar il-mużika rrid ngħid li barra minn Malta jeżistu strumenti li jkunu mal-meter tad-dawl u jekk il-volum jogħla aktar minn ċerta ammont jinqata' d-dawl.

Imbagħad biex wieħed jerġa' jieħu d-dawl lura jrid iħallas multa apparti li jdum madwar għaxart ijiem magħluq.

Għalhekk jien naħseb li jekk insibu dan l-istrument u nagħmluha bil-liġi li jrid jintuża se nevitaw li jkollna noise pollution għax wieħed ma jistax jgħolli l-volum aktar minn ċerta decibels għax il-bqija jinqatagħlu d-dawl apparti l-multa li jeħel.

Jiġifieri wieħed qatt ma jaqbillu li jkollu mużika għolja u allura b'hekk inkunu covered.

U dik naħseb li hija waħda mis-soluzzjonijiet li għandna nistudjaw u naraw aktar sew.

Rigward il-ħinijiet tal-ħwienet jien naħseb li għandhom ikunu kollha l-istess.

Ma tagħmilx sens li wieħed jagħlaq fl-4.00 a.m., ieħor fis-1.00 a.m. u ieħor fis-2.00 a.m..

Ovvjament fis-sajf u fil-weekends hemm bżonn aktar sorveljanza mill-Pulizija.

Imbagħad dwar il-fatt li t-taxis qed ikollhom jirriversjaw biex joħorġu lura, fl-opinjoni tiegħi, dawn għandhom ikunu bħall-ajruport.

M'għandhomx għalfejn ikunu hemmhekk.

Jistgħu joqogħdu fejn kien hemm il-venda tal-karozzi tal-linja u wieħed imur u jaqbadha minn hemm.

Min ikun Paceville jkun qed jimxi, qed jifraħ u jkun qed jieħu gost u allura jkun jiflaħ jimxi kantuniera aktar minflok jaqbad it-taxi minn ġol-qalba tan-nies.

Hemm barra hemm il-wisa' u wieħed ikun jista' jaqbad taxi bla inkwiet.

Nispera li joħroġ il-ġid minn dan il-Kumitat però naħseb li għandna nerġgħu niltaqgħu qabel noħorġu ċerti affarijiet biex nerġgħu naraw jekk naqblux fuqhom jew le.

Nirringrazzjak.

THE CHAIRMAN: Ngħaddi l-kelma lill-GRTU u mbagħad lil Dr Farrugia f'isem il-ġenituri.

IS-SUR PHILIP FENECH (Viċi-President tal-GRTU): Irrid infakkar li kif għedt fl-introduzzjoni n-night life fl-aħħar mill-aħħar hija barometru ta' x'qed jiġri fis-soċjetà u dawn il-pent up tensions li naraw, kemm jekk ġejjin mit-turisti kif ukoll jekk ġejjin mill-istudenti jew whatever, se jkollna nittrattawhom u żgur li se jibqgħu jiġru sakemm għandna l-industrija tad-divertiment.

Madankollu ma nixtieqx li nħallu impressjoni jew togħma ħażina li qisu l-industrija tad-divertiment mimlija biss bid-delinkwenza.

Fir-realtà l-persentaġġ ta' dawn in-nies li qegħdin in the fault huwa żgħir ħafna speċjalment meta nieħdu inkonsiderazzjoni li fil-peak times ikun hemm madwar 20,000 ruħ.

Issa ħalli mmur għall-kwestjoni tax-xorb.

Ngħidu li hemm min jixrob iż-żejjed u nistaqsu x'għandna nagħmlu biex inwaqqfuhom u fl-aħħar mill-aħħar kollox idur għall-edukazzjoni.

Għaldaqstant se nibda billi nagħti xi suġġerimenti.

Pereżempju, fl-Ingilterra għamlu l-minimum charge tal-alkoħol.

Waħda mill-problemi li qegħdin naraw f'Paceville hija li daħlet ċerta kompetizzjoni bejn il-klabbs, il-bars, ir-restaurants u anke l-coffee shops minħabba l-fatt li l-bottle shops għandhom prezzijiet irħas tal-alkoħol.

Jien wieħed minn dawk - u kelli problemi fl-istess organizzazzjoni li nirrappreżenta għax aħna nirrappreżentaw lil kull minn għandu x'jaqsam ma' retailing - li nemmen li l-value added tal-alkoħol wara ċerta ħin għandu jkun għoli għar-raġuni li bil-lejl l-alkoħol jiġi kkonsmat fl-aktar dożi għoljin.

Issa jekk l-alkoħol se jkun irħis u aċċessibbli għal ħafna nies hemmhekk diġa' qegħdin inżidu problema.

Fl-istess organizzazzjoni tiegħi hemm min jargumenta li l-ħwienet tar-retailing qegħdin hemm biex wieħed jixtri l-alkoħol u jieħdu d-dar.

Ma jistax jikkonsmah fit-triq.

Kieku hemm enforcement ta' dan kieku m'għandix problema għax il-bottle shops xogħolhom li jbiegħu l-alkoħol biex wieħed jieħdu miegħu d-dar.

Imbagħad l-alkoħol to be consumed on the premises għandu jinbiegħ minn dawk il-postijiet kollha li semmejt u cioè dawk il-postijiet li huma liċenzjati mill-MTA.

Nemmen li dik issolvi ħafna mill-problemi ta' konsum żejjed tal-alkoħol.

Issa nixtieq insemmi ftit punti li ssemmew primarjament mill-Pulizija l-aħħar darba u li jien ma naqbilx magħhom.

Dakinhar is-Superintendent Gatt qal, u għamel enfasi fuqha, li Paceville huwa post għall-ġenerazzjoni ż-żgħira.

Ħarsu lejn l-istampa l-kbira u lejn il-mod ta' kif Paceville qed jiżviluppa.

Wieħed ma jistax jittikketta lill-Paceville minħabba dak l-20 ħanut - maximum qed ngħid - jew il-25 bar li hemm għaż-żgħar.

F'Paceville hemm ukoll casinos, retail outlets u issa se jkollna l-Head Office tal-FinBank li hu bini kbir mimli uffiċini li wħud minnhom se jkunu qed jaħdmu anke 24 siegħa kuljum.

Allura aħna mbagħad se nindaħlu f'business practices?

Jien ma nemminx li fl-4.00 a.m. għandha tieqaf l-attività kollha u naħseb li l-fatt li Paceville tibqa' sejra 24 siegħa hija xi ħaġa pożittiva għall-industrija tad-divertiment.

Għaliex le?

Ma jfissirx li jekk area hija miftuħa 24 siegħa xi ħadd se joqgħod jixrob għal 24 siegħa.

Lanqas xejn!

Illum mhux bħal qabel kulħadd jaħdem mid-8.00 a.m. jew mid-9.00 a.m. sal-5.00 p.m..

Illum għandek nies li jaħdmu fis-services industries u jaħdmu sigħat differenti u għaldaqstant l-industrija tad-divertiment jużawha skont il-ħin liberu tagħhom.

Ħafna minn dawn in-nies jaħdmu fit-turiżmu u jien naf ħafna li l-uniku ħin liberu tagħhom ikun fis-2.00 a.m..

Dawn jaħdmu split shifts u jmorru Paceville jieħdu drink jew jieklu xi ħaġa, jagħmlu hemm sal-4.00 a.m. u jitilqu.

L-għada mbagħad jerġgħu jqumu, fl-10.00 a.m. jibdew xogħol, jerġgħu jaħdmu sat-3.00 p.m., jerġgħu jieqfu u jerġgħu jidħlu għax-xogħol fis-6.00 p.m. jew fis-7.00 p.m. Il-fatt li Paceville huwa attiv 24 siegħa mhuwiex xi ħaġa li għandna nħarsu lejha b'xi mod negattiv.

L-unika ħaġa negattiva li hemm hija l-abbuż u fil-ħajja kwalunkwe abbuż huwa ħażin anke jekk tiekol ħafna ċikkulata huwa ħażin għax jitlagħlek il-cholesterol!

Aħseb u ara l-alkoħol!

Immur lura għall-kwestjoni li semma s-Superintendent Gatt u cioè li fl-4.00 a.m. in-nies għandhom jitkeċċew mill-istabbilimenti.

Jien kont involut meta konna għalaqna l-mużika bejn l-4.00 a.m. u d-9.00 a.m..

U jien naqbel ma' dan għax dak iż-żmien kien hemm dik li sejjaħnielha a no limit culture li kienet suspettuża ħafna.

Ċerti postijiet kienu jibqgħu jdoqqu l-mużika anke sad-9.00 a.m., l-10.00 a.m. u l-11.00 a.m. u huwa diffiċli li persuna jkollha energy levels li jwassluha biex tibqa' għaddejja sa dawk il-ħinijiet.

Niftakar li kien ikun hemm ħafna inċidenti fit-toroq.

Għalhekk konna għedna li għandu jkun hemm a cut off period u l-mużika tintefa' bejn l-4.00 a.m. u d-9.00 a.m..

Dan għaliex kien qed ikun hemm ħafna inċidenti fit-toroq bejn dawn in-nies u dawk li jqumu binhar.

Allura ħsibna li jekk il-mużika tieqaf fl-4.00 a.m. wieħed jilħaq jasal id-dar sal-5.00 a.m. xħin imbagħad jibdew iqumu n-nies l-oħra.

Għandi ħafna suġġerimenti però ma nafx jekk għandniex inħalluhom għal darb'oħra.

Madankollu rrid insemmi s-suġġeriment tas-Sindku Peter Bonello dwar li għandu jkollna sub-police station jew lockup f'Paceville.

Jien ma dan ma naqbilx għar-raġuni - u probabbilment il-Pulizija taqbel miegħi għax din hija xi ħaġa loġistika - li meta xi ħadd jaqla' l-inkwiet f'Paceville trid tneħħih mill-area.

U se ngħid għaliex.

Jekk indaħħlu lil xi ħadd f'sub police station f'Paceville stess jista' jkun li l-ħbieb ta' dak li jkun imorru hemm u jkomplu jaqilgħu l-inkwiet u s-sitwazzjoni tikber mentri bis-sistema li għandna, li wieħed jittieħed ġo van barra mill-area, għandna cut off mill-aċċident li jkun inqala'.

THE CHAIRMAN: Sur Fenech, jekk għandkom xi suġġerimenti, għall-fini ta' transcript, aħjar telenkahom imma żżidx ħafna magħhom ħalli kulħadd ikun jaf x'inhuma l-proposti tagħkom.

Mela ħalli nagħti run down b'mod telegrafiku.

Issemmiet il-kwestjoni tas-sound meters.

Jien naqbel magħhom ħafna imma f'Paceville għandna a multiple variable u se ngħid x'inhu għax konna pprovajniehom.

Dawn is-sound meters jaħdmu meta jkun hemm stabbiliment waħdu u ma jkunx hemm ukoll l-istorbju tan-nies li jkunu qed jimxu fl-area.

Ħafna drabi meta pprovajna dawn il-meters barra, l-istorbju tan-nies superseded l-ispillovers tal-mużika minn ġewwa.

Jiġifieri rridu noqogħdu attenti wkoll għal dan.

THE CHAIRMAN: Dan is-suġġett nidħlu għalih aktar 'il quddiem.

Għalissa s-suġġerimenti biss, jekk jogħġbok.

IS-SUR PHILIP FENECHl: Jien inħossni guilty ħafna li noqogħdu naqilgħu ambulanza għal inċidenti li ma jkunux daqstant serji, bħal meta xi ħadd jisker, meta jista' jkollna lil xi ħadd stazzjonat hemmhekk stess bħal tas-St John Ambulance.

Huwa importanti wkoll li jkun hemm public toilets fl-area.

Kien hemm imma kienu ngħalqu.

Għalissa nieqaf hawn.

Hemm aktar suġġerimenti però nistgħu niddiskutuhom aktar tard f'aktar dettall biex nagħti ċans lil ħaddieħor.

Nirringrazzjak.

THE CHAIRMRAN: Grazzi.

DR ANTHONY FARRUGIA (Fundatur tal-GASP): Ħaġa li spikkat u ħadt pjaċir li tkellimna dwarha, kemm fl-ewwel laqgħa kif ukoll illum għax komplejna nitkellmu fuq l-istess linja, hija l-preokkupazzjoni tal-Assistent Kummissarju, is-Sur Ray Zammit, dwar il-ħtieġa urġenti ta' pjan ta' kontinġenza.

Il-bżonn ta' dan il-pjan ġie espress għaliex jekk tinqala' xi emerġenza fiċ-ċirkostanzi ta' Paceville wieħed irid ikollu preparazzjoni adegwata sabiex din l-emerġenza jkun jista' jiġġestiha b'mod effiċjenti u mingħajr ma jagħmel ħsara lin-nies u lill-proprjetà.

Madankollu bħalma hemm bżonn li jsir pjan ta' kontinġenza għall-emerġenza hemm ukoll bżonn li jsir pjan ta' amministrazzjoni normali taż-żona.

Bħalma nafu din iż-żona hija soġġetta għal attività intensa u allura għas-sigurtà u l-ġestjoni tajba tal-post jeħtieġ li jsir pjan fuq bażi normali bħal kemm hemm bżonn pulizija f'ċerti żoni, kemm hemm bżonn f'ċerti żmenijiet, x'tip ta' pulizija, x'tip ta' patrols, id-deployments ta' diversi tipi ta' pulizija bħalma huma l-SAG, il-plain clothes, l-ALE u d-dog patrols u fejn ikunu jinsabu.

Pereżempju, illum ir-rappreżentant tal-MTA semma li kien hemm bżonn li jitqabbdu u jitħallsu żewġ pulizija għaż-żona ta' San Ġorġ.

Dawn huma miżuri li jistgħu jifformaw dan il-pjan ħolistiku għal din iż-żona.

Pjan ta' kontinġenza, nagħmlu kemm nagħmlu suġġerimenti, jinvolvi mhux biss il-volontà li nagħmlu pjan ta' kontinġenza imma wkoll il-kapaċità li jiġi attwat għax aktar ma nippjanaw u aktar ma nipprovaw insoddu problemi li jeżistu f'din iż-żona, aktar hemm bżonn it-tagħmir, it-taħriġ u l-armar sabiex attwalment jiġi ġestit sew.

Inutli jkollna pjan ta' kontinġenza bil-konsulenzi u l-esperti kollha li jgħidulna x'hemm bżonn mingħajr ma jkollna l-finanzjament, it-taħriġ u t-tagħmir li hemm bżonn biex jiġi attwat.

Din hija xi ħaġa li llanjajna minnha mhux fir-rigward tal-pjan ta' kontinġenza imma fir-rigward l-istat attwali tal-preżenza tal-Pulizija f'San Ġiljan.

Minn hemm bdejna, fejn għedna li dak li hemm f'San Ġiljan u Paceville mhuwiex adegwat inkwantu ta' pulizija u inkwantu ta' preparazzjoni għal ħteġijiet normali li jinsabu f'Paceville.

Mhux għall-emerġenzi imma għall-ħteġijiet normali.

U minn hemm trid tibda.

L-uffiċjali eżistenti - forsi nafu x'tip ta' uffiċjali huma l-AC u s-Superintendent preżenti llum - għandhom volontà minkejja li dawn mhumiex armati sewwa b'mezzi ta' komunikazzjoni, b'vetturi u b'personnel imħarreġ jew b'xi tip ta' SAG għax bir-rispett kollu, jekk nitfgħu tifel għadu jibda u bla esperjenza ġo żona bħal Paceville żgur se jitfixkel.

Aħjar ma nafx lil min tibgħat għax hekk, minflok tissolva, il-problema ssir aktar gravi.

Jiġifieri l-pjanijiet iridu jkunu backed bir-riżorsi.

B'dispjaċir ninnota li meta bdiet l-inizjattiva tal-GASP konna bdejna ngħidu li għandna numru limitat ta' pulizija u rridu naħdmu bir-riżorsi li għandna.

Jiddispjaċini imma mhux dak irid ikun il-benchmark.

Il-benchmark irid ikun x'inhuma l-bżonnijiet mhux l-ewwel x'inhuma r-riżorsi.

Bil-maqlub irridu nirraġunaw.

Ir-riżorsi jridu jinstabu mhux nirraġunaw li rridu naħdmu bir-riżorsi li għandna.

Il-bżonnijiet nafu x'inhuma għax anke f'dan il-Kumitat smajna elenku sħiħ ta' x'inhuma l-problemi u jekk humiex morali, jekk humiex naxxenti mill-alkoħol jew mill-ammont ta' nies li jinsabu f'daqqa.

Dawk huma l-problemi mela għal dawk irridu narmaw.

Ma nistgħux ngħidu dan huwa l-personnel.

Ir-riżorsi jridu jinstabu.

Din hija s-sitwazzjoni attwali.

Iż-żona ta' Paceville hija żona kummerċjali u għandna bżonnha.

Dawn in-numri ta' turisti u studenti għandna ninkoraġġuhom u ma nistgħux insibu s-soluzzjonijiet billi nnaqqsu l-piż.

Qed ngħidu li Paceville ma jorqodx.

Hemm belt oħra li ma torqodx, New York.

Allura dak ħażin?

Mhuwiex ħażin li hemm il-kummerċ fi New York imma hawnhekk insibu wkoll l-akbar forza tal-pulizija armati li hemm l-Amerika sabiex jilħqu mad-domandi ta' New York.

U hekk hemm bżonn li jkollna f'Paceville imma ovvjament fuq skala iżgħar.

Din hija s-sitwazzjoni.

Hemm bżonn back up mhux biss fir-riżorsi tal-Pulizija imma hemm bżonn ukoll, kif semma l-Assistent Kummissarju, aġġornament tal-liġijiet.

Aħna għedna li wieħed mill-aktar aspetti importanti tal-preżenza tal-pulizija huwa dak ta' deterrent.

Id-deterrent joħroġ mill-preżenza tal-pulizija li huma backed b'liġijiet li jfissru xi ħaġa.

Il-liġijiet, nagħmluhom kemm nagħmluhom ħorox jew effettivi, mingħajr is-snien tal-Pulizija ma jiswew għal xejn.

Fil-fehma tagħna kollox huwa marbut mal-preżenza tal-pulizija jew jekk mhux kollox il-parti l-kbira tal-problemi.

Hemm bżonn liġijiet li jkunu speċjali għaż-żoni ta' divertiment u persuna li taqla' inċident f'dawk iż-żoni ma teħilx daqs inċident normali, domestiku jew mhuwiex.

Ladarba qegħdin inqisu din iż-żona ta' divertiment bħala żona ta' min jinkoraġġiha u li rridu nippromwovuha, allura rridu wkoll nieħdu ħsiebha iżjed u nagħmlu liġijiet speċjali, aktar ħorox u aktar effettivi sabiex nipproteġu l-ordni pubblika f'din iż-żona.

Mela persuna li tikser il-liġi għandha teħel aktar milli teħel is-soltu għall-istess reat.

Huwa tajjeb li jkun hemm provvedimenti tassattivi fejn persuna li tikser il-liġi f'dik iż-żona ma tistax tersaq 'l hemm għal żmien stipulat jew għal żmien indefinit jew ikun hemm provvedimenti ta' rinkażar bħalma wieħed isib fil-liġijiet li jipprovdu għal għotja ta' libertà proviżorja li bihom persuna ma tkunx tista' toħroġ mid-dar aktar tard minn ċertu ħin pereżempju.

Dawn huma miżuri effettivi li jinħassu anke in the long term.

Jekk l-effikaċja tal-liġi u tal-forza tal-ordni tibda tinħass, fil-long term ikollna l-effetti tagħha.

Bħalma kellna l-esperjenza tal-wardens.

Fil-bidu kulħadd juża l-mobiles fil-karozzi u issa ladarba l-wardens urew li huma effettivi hemm id-deterrent.

L-użu tal-mobiles fil-karozzi naqas ħafna.

Hemm bżonn ta' aktar tagħmir.

L-Assistent Kummissarju semma l-użu ta' aktar CCTV cameras.

Però jien naħseb li mhux biss irid ikun hemm aktar tagħmir imma jrid ikun tagħmir aktar aġġornat u aktar ta' kwalità.

Illum hemm tagħmir, nafu bih fit-teknika, li jippermetti identifikazzjoni fid-dlam.

Dan jaħdem bil-kulur f'zero lux, jiġifieri fi dlam ċappa.

Dan it-tip ta' tagħmir għandna bżonn sabiex ikun hemm verament sorveljanza li tgħin lill-Pulizija, kemm fil-prevenzjoni kif ukoll fid-detection tar-reati.

Nixtieq nirrakkmanda wkoll żewġ affarijiet.

L-ewwel nett li titqiegħed ir-responsabbiltà fuq l-istabbilimenti li jieħdu miżuri sabiex jikkontrollaw min jidħol f'liema stat jidħol.

Persuni ta' esperjenza f'dawn l-ambjenti jkunu jafu meta bniedem huwa xurban u meta mhuwiex.

Mhuwiex responsabbli li bniedem tħallih jidħol fl-istabbiliment tiegħek biex jonfoq aktar u jiġi fi stat agħar milli jkun u mbagħad meta bl-imġieba tiegħu ma jkunx aktar aċċettabbli li jibqa' fl-istabbiliment tiegħek taqbad u titfa' l-problema 'l barra.

Din hija miżura li hemm bżonn li ssir sabiex l-istabbilimenti jġorru parti mir-responsabbiltà tal-kontroll tal-alkoħol.

Il-miżura li semma l-ħabib tiegħi, is-Sur Philip Fenech, fir-rigward tal-kontroll tal-alkoħol fit-toroq hija miżura li għandha bżonn l-intervent tal-Pulizija u jrid ikun hemm politika ta' zero tolerance fuqha.

Irid ikun hemm pulizija adegwati li jikkontrollaw sitwazzjonijiet ta' persuni jixorbu barra fit-toroq.

U jridu jikkontrollaw lil kull persuna mhux naqbdu wieħed u mbagħad naqbżu lill-ieħor.

Irid ikun hemm tagħmir u osservanza kif ukoll sorveljanza mill-pulizija sabiex kull trasgressur, jew għallinqas il-parti l-kbira tagħhom, jinqabdu u jiġu proċessati.

B'hekk bil-mod il-mod neqirdu l-problemi tas-sokor fit-toroq.

Imma fl-aħħar mill-aħħar, apparti l-liġijiet u t-tagħmir lill-Pulizija, il-Gvern kif jista' jikkontribwixxi aktar?

Jien nirrakkmanda sistema ta' pubbliċità fil-media.

Dawk minna li huma dilettanti tal-futbol jafu li ħafna sponsors ikunu ditti tax-xorb, tal-birer eċċ. u bħala parti mir-reklamar tagħhom jistgħu jagħmlu "Drink Responsibly" u affarijiet bħal dawn.

Però aktar minn hekk insibu kampanji pubbliċitarji fuq it-televixin u fil-media li juru x'inhuma l-effetti tal-abbuż tal-alkoħol u juru wkoll x'jistgħu jkunu l-konsegwenzi, kemm fiżiċi kif ukoll legali, għall-abbuż ta' dawn l-affarijiet.

Dan huwa mod ieħor ta' kif jista' jsir kontribut effettiv mill-awtoritajiet.

Nirringrazzjak.

THE CHAIRMAN: Grazzi.

Fadlilna ftit minuti u għaldaqstant issa se ngħ addi għall-kummenti min-naħa tad-Deputati u mbagħad wara jista' jibda jirrispondi r-rappreżentant tal-MTA.

L-Onor.

CARMELO ABELA: Sur President, qabelxejn f'ismi u f'isem l-Onor.

Caruana nixtieq niskuża ruħi talli ma konniex preżenti l-ħin kollu tul dan il-Kumitat minħabba li bħalissa fil-Kamra għaddejjin żewġ liġijiet fuq il-qasam soċjali.

Għaldaqstant naħseb li l-Kumitat irid jirregola ruħu mal-Aġenda li jkollna fil-Kamra għax id-dover tagħna huwa wkoll li nsegwu u ngħaddu l-kummenti tagħna fil-Kamra.

Naħseb li l-ewwel mistoqsija li rridu nagħmlu hija: Bħala pjan ħolistiku kif qed jiżviluppa jew kif żviluppa Paceville?

Forsi din il-mistoqsija qed nagħmilha tard wisq minħabba l-mod ta' kif żviluppa Paceville però tajjeb li nħarsu 'l quddiem.

F'dan il-pajjiż ħafna drabi l-iżvilupp isir daqsxejn b'mod goff, b'mod mhux ippjanat u forsi b'mod ftit selvaġġ.

Għalhekk naħseb li jekk għad fadal lok għal żvilupp ġewwa Paceville huwa importanti ħafna li jkun koordinat sabiex ma nħallux li jsir żvilupp f'postijiet fejn ma nixtiqux li jsir.

Is-Sindku ġustament semma ż-żoni residenzjali.

Jien naħseb li ż-żoni residenzjali llum huma totalment miblugħa mill-postijiet l-oħra kollha u issa saru part and parcel mill-ambjent kollu ta' Paceville.

Naħseb li ftit li xejn fadal żoni residenzjali li wieħed jista' verament jgħidilhom żoni residenzjali.

Naħseb li huwa fl-interess ta' kulħadd, kemm ta' min hawn madwar din il-Mejda kif ukoll ta' min mhux preżenti, li jkun hemm ċerta regolamentazzjoni dwar dak li qed nitkellmu fuqu llum.

Naħseb li ħadd ma jixtieq li ma jkunx hemm ċerta regolamentazzjoni.

Anzi naħseb li huwa fl-interess ta' kulħadd - u nirringrazzja lilkom sinjuri li ġejtu hawnhekk mhux biss illum imma anke l-aħħar darba - li jittieħdu l-passi meħtieġa.

Waħda mill-mistoqsijiet tiegħi kienet se tkun jekk jeżistix xi kumitat li jikkoordina dak li jiġri f'Paceville però eżatt wara li ktibt din il-mistoqsija s-Sur Formosa Gauci qal li jeżisti.

Madankollu jidher li dan il-kumitat għandu aġenda twila u għad irid jiddeċiedi u jaqbel dwar ħafna mill-kwestjonijiet li smajna madwar din il-Mejda.

U allura nħeġġeġ lil dan il-kumitat li semma s-Sur Formosa Gauci biex ikompli jiltaqa' u bi qbil bejn dawk preżenti jieħu ċerti azzjonijiet.

Segwejt kemm stajt dak li ntqal u nifhem li kulħadd għandu l-interessi tiegħu però kif diġa' għedt huwa fl-interess ta' kulħadd li jkun hemm direzzjoni u qbil għax finalment jekk se jbati qasam se jbati xi qasam ieħor ukoll.

Pereżempju, jekk l-iskejjel tal-Ingliż jiġu jaqgħu u jqumu - li mhux il-każ - minn x'jiġri fil-bars, se jbatu t-tnejn.

Mhux se jbati wieħed jew l-ieħor biss imma t-tnejn.

U għalhekk naħseb li huwa importanti ħafna li ndaħħlu f'rasna lkoll kemm aħna li huwa fl-interess ta' kulħadd li kulħadd jikkontribwixxi.

Is-Sindku qal li għandu jkun hemm ħinijiet l-istess għal kulħadd.

Jien nimmaġina li l-Pulizija meta fl-intervent tagħhom semmew li għandu jkun hemm aġġornament u regolamentazzjoni ta' ċerti liġijiet, kif semma wkoll Dr Farrugia, kienu qed jaħsbu fuq l-istess linji.

Apparti dan Dr Farrugia qal ukoll li għandu jkun hemm aktar deterrent fuq reati li jseħħu f'dik iż-żona u forsi l-pieni jkunu aktar ħorox minħabba li dawn għandhom implikazzjonijiet fuq diversi persuni.

Naħseb din hija xi ħaġa ta' min jikkonsidraha u naraw x'inhuma l-implikazzjonijiet.

Issa se nitkellem dwar ix-xorb u l-kummenti li għamel is-Sur Philip Fenech.

Huwa qal li wara ċerta ħinijiet wieħed għandu jiġi ċċarġjat aktar.

I already question il-prezzijiet li qed jiġu ċċarġjati f'kull ħin.

Nista' nkun żbaljat imma dak huwa l-feedback li nirċievi mingħand nies li jmorru hemmhekk.

Jien forsi nqtajt ftit minn hemmhekk però meta jkollna ċans ġieli mmorru aħna wkoll bħala ħbieb jew familjari u naħseb li diġa' hemm min, ħalli ma ngħidx kulħadd, qed jagħmel overcharging fil-prezzijiet tiegħu.

Naħseb li mhu fl-interess ta' ħadd li dan l-overcharging jibqa' jsir u lanqas ma naħseb li hu fl-interess ta' xi ħadd li wara ċerta ħinijiet nibdew niċċarġjaw aktar għax ma naħsibx li huwa deterrent biżżejjed għal min ikun qiegħed jixrob għax fis-saħna tal-mument wieħed mhux se jieqaf jixrob għax il-prezz ogħla b'€1.

Naħseb li dak il-ħin toħroġ il-flus u no matter what se tibqa' tikkonsma.

Apparti li I have to question il-kwalità ta' ċerta xorb li jingħata.

Kultant qisu aktar ikollok ilma milli alkoħol.

Issa jista' jkun tajjeb għal dak li jkun biex ma jeħdux ix-xorb però bħala value for money żgur li mhuwiex.

U dan il-kumment qed nitfgħu b'mod ġenerali u mhux fuq kulħadd.

Dwar il-ħsejjes irrid ngħid li dawn ma jagħmlux ġid, la lil min jismagħhom minn barra u lanqas lil min jismagħhom minn ġewwa.

Hemm direttivi tal-Unjoni Ewropea li safejn naf jien, anke min-naħa tal-MEPA, għadhom ma ġewx attwati.

Forsi jkun tajjeb li l-MEPA tagħtina l-veduti tagħha fir-rigward tal-ħsejjes aċċettabbli fuq ġewwa.

U kif ġustament semma s-Sindku Peter Bonello, aħna mhux se nsolvu l-problemi jekk nagħlqu l-bieb għax il-problema se tibqa' anke fuq ġewwa.

Aħna rridu li kull min imur jiddeverti, tfal, żgħażagħ u adulti, ma jispiċċax bi problemi ta' saħħa jum wara ieħor basta ngħidu għalaqna l-bibien u solvejna l-problema għax minn barra l-ħsejjes mhux jinstemgħu.

Dik tista' tkun parti mis-soluzzjoni però mhux is-soluzzjoni kollha.

Jien m'iniex wieħed li nsiefer ħafna jew li jekk insiefer se nqatta' ħafna ħinijiet twal barra però naf b'ċirkostanzi fejn anke f'pajjiżi magħrufa għan-nightlife għandhom regolamentazzjoni ċara u ugwali għal kulħadd.

Pereżempju f'Ċipru, li naħseb huwa post li ż-żgħażagħ jirrikorru ħafna għan-nightlife tiegħu, hemm regolamenti sabiex fis-1.00 a.m. u fis-2.00 a.m. il-bars litteralment iwaqqfu l-mużika.

Kien hemm min ivvinta li jintużaw il-headphones biex wieħed xorta jibqa' jisma' l-mużika filwaqt li fil-bar tkun intfiet.

Qed ngħid dan mhux biex nagħmlu hekk imma biex nuri li anke pajjiżi oħra li huma l-bażi tad-divertiment u tat-turiżmu għandhom regolamenti ċari biex pereżempju, il-mużika f'ċerta ħin tieqaf.

U allura ma nistgħux ngħidu li għax tieqaf bejn l-4.00 a.m. u d-9.00 a.m. jew għax tieqaf fil-11.00 a.m. Ma rridux inserrħu rasna fuq dan għax naħseb li fl-4.00 a.m. huwa l-ħin li wieħed jistrieħ.

Almenu għal ċerti nies.

Nifhem li hemm min jibda d-divertiment tiegħu f'ċerta ħin - forsi għax għandi 39 sena qed ninqata' ftit minn dawn l-affarijiet - imma rridu nagħtu kas kulħadd mhux nagħtu kas biss dawk li jiddevertu.

Fir-rigward ta' divertiment alternattiv ma nafx jekk hijiex ir-realtà jew le imma jekk hemm min se joħroġ fis-2.00 a.m. u jixtieq imur jiekol naħseb li mhux se jsib għax dawk il-ħinijiet il-kċejjen ta' kull restaurant ikunu magħluqin.

Le, mhux il-każ? (off mic) Mela fil-każ agħtini l-lista tagħhom ħalli meta kultant ikolli bżonnha mmur hemm!

Imma li rrid ngħid hu li aħna nistgħu noffru alternattivi ta' divertiment li ma jkunux ta' ħsara għal ħadd anke mill-aspett ta' ħsejjes.

Jien jekk se mmur niekol mhux se noqgħod nkanta u ngħajjat!

Anzi jekk se mmur f'restaurant biex niekol ma rridx li jkun hemm l-istorbju għax inkun irrid nikkomunika b'mod tajjeb ma' min qiegħed madwar il-mejda tiegħi!

L-aħħar kwestjoni li se nsemmi ħalli nħalli spazju għall-kollegi tiegħi hija dwar is-sitwazzjoni tal-bouncers.

Ma nafx jekk s'issa humiex regolati jew le imma naf li xi darba kellna nitkellmu dwar kif jiġu regolati dawn l-imberkin bouncers fil-Parlament għax mhux biżżejjed li jeħilsu mill-problema ta' ġewwa l-istabbiliment fejn ikunu billi jitfgħuha barra.

Huma kulma qed jagħmlu hu li jitfgħu l-problema barra minn fejn ikunu u ħafna drabi din tispiċċa f'ħoġor il-pulizija.

Kif qal tajjeb Dr Farrugia fl-implimentazzjoni ta' ħafna mill-affarijiet, tajjeb jew ħażin, irridu nduru lejn il-Korp tal-Pulizija.

Huwa tajjeb li ngħidu għaliex ma nagħmlux hekk u għaliex ma nagħmlux hekk imma l-Pulizija jafu x'inhuma r-riżorsi tagħhom u finalment the buck stops fil-Korp tal-Pulizija.

Għalhekk huwa importanti li anke l-owners jagħtu s-sehem tagħhom u lill-bouncers mhux jgħidulhom li l-importanti huwa li ma jkollhomx inkwiet ġewwa u quddiem il-lokal tagħhom għax mill-bqija jiġu jaqgħu u jqumu.

Naħseb dik l-attitudni trid tispiċċa u huwa importanti ħafna li l-owners, għax huwa wkoll fl-interess tagħhom li Paceville kollu jkun a safe area mhux sempliċement fit-triq fejn qegħdin huma, l-ewwel nett jaħdmu aktar mal-Pulizija u juru aktar ħeġġa biex jissolvew dawn il-problemi u mhux jistennew li l-Korp isolvi l-problemi waħdu u jekk m'hemmx regolamentazzjoni fuq il-bouncers - għax m'iniex ċert jekk konniex tkellimna fuq ċertifikati eċċ. għalihom - isiru imma aktar importanti mill-emendi fil-liġijiet hija l-koperazzjoni ta' kulħadd.

Ħalli ma jkunx hemm liġijiet imma li jkun hemm il-koperazzjoni hija importanti għax naħseb li bil-koperazzjoni jirbaħ kulħadd.

Nirringrazzjak.

THE CHAIRMAN: Grazzi.

L-Onor.

FREDERICK AZZOPARDI: Sur President, se nsemmi ftit punti b'mod ġenerali għalkemm naħseb li ħafna mill-punti diġa' saret riferenza għalihom.

Ma nistgħux naħarbu mir-realtà.

Fiż-żmien tal-lum naħseb kull belt għandha postijiet bħal Paceville.

Malta hija parti mid-dinja u żgur li ma tistax tibqa' barra.

Matul dawn iż-żewġ laqgħat qbilna b'mod ċar li hemm problemi u li hemm bżonn titjib fil-liġijiet biex l-affarijiet jirranġaw.

Barra minn hekk qbilna - u din hija xi ħaġa verament importanti - li għandna bżonn naraw kif nistgħu naġġornaw l-affarijiet u kif nistgħu naħdmu biex intejbu s-sitwazzjoni għall-gwadann tar-residenti u anke tal-owners tal-postijiet ta' divertiment.

Xtaqt nikkumenta fuq dak li qal is-Sur Julian Cassar Torreggiani.

Huwa semma żewġ tipi ta' studenti; dawk li jiġu għal rashom u dawk li jkunu assoċjati mal-iskejjel.

U għaldaqstant nixtieq nistaqsih jekk jirriżultax li wieħed jaqla' aktar problemi mill-ieħor.

Rigward il-kumment li għamel is-Sur Philip Fenech dwar l-alkoħol ma nafx jekk fhimtux sew li ssuġġerixxa li s-supermarkets jew il-ħwienet sa ċertu ħin ibigħu l-alkoħol bi prezz u wara bi prezz ieħor.

U dwar dak li qal Dr Anthony Farrugia sabiex issir sorveljanza kontinwa u nagħmlu miżuri ta' deterrent irrid ngħid li jien naqbel għax aktar ma nuru liż-żgħażagħ li hemm min qed ikun għassa tagħhom u aktar ma jkun hemm min jissorvelja naħseb aktar is-sitwazzjoni tista' tmur għall-aħjar.

Naħseb li b'hekk insolvu ħafna mill-problemi.

Nirringrazzjak.

THE CHAIRMAN: Grazzi.

Issa fi ftit minuti nitlob biex min-naħa tal-Aġenzija Żgħażagħ jgħaddu b'mod telegrafiku l-kummenti tagħhom.

IS-SUR JASON ZAMMIT (Aġenzija Żgħażagħ): Aħna bħala Aġenzija Żgħażagħ il-klijent primarju tagħna huwa ż-żagħżugħ.

Għaldaqstant aħna nħarsu lejn id-divertiment forsi kemm kemm aktar minn lenti pożittiva.

Fil-fatt aħna naraw id-divertiment bħala dik l-għodda li tista' twassal liż-żagħżugħ biex isir adult.

Għalhekk bħala aġenzija li qed nissuġġerixxu huwa aktar edukazzjoni, speċjalment min-naħa non-formali tal-edukazzjoni.

Il-bażi tagħna huwa l-youth work u allura l-edukazzjoni non-formali l-ħin kollu qiegħda hemm.

Fil-fatt qed nipproponu programm ta' edukazzjoni non-formali li bih iż-żgħażagħ ikunu jistgħu jiġu mħarrġa fuq kif jistgħu jaffrontaw ċerti mumenti f'ħajjithom fejn ikollhom jagħmlu ċerti għażliet fosthom waqt il-ħin tad-divertiment.

THE CHAIRMAN: Dwar il-ħidma tagħkom naħseb qanqaltu biżżejjed interess biex 'il quddiem nistednukom ħalli tagħtuna rendikont ta' x'qegħdin tagħmlu u b'hekk inkunu iżjed konxji dwar x'qed tagħmel l-Aġenzija Żgħażagħ, - li hija wkoll żagħżugħa għax għadha ġdida - x'inhuma l-objettivi tagħha u kif qiegħda tipprova tasal fejn tixtieq tasal.

Is-Sur Philip Fenech però, jekk jogħġbok, fil-qosor ħafna.

IS-SUR PHILIP FENECH: Sur President, se nagħmel biss punt ta' kjarifika.

Meta qabel kont qed nitkellem fuq il-prezzijiet li ridt ngħid kien li jrid ikun hemm sorveljanza tajba għax is-suq dejjem jirrispondi.

Il-fatt li l-grocers jew bottle shops ibigħu alkoħol li huwa b'valur miżjud ftit - dak li huwa retail price - u jiġi kkonsmat fl-area daħħal price war bejn l-istabbilimenti tant li dawn saħansitra spiċċaw - niggarantilkom jien il-kontra milli qed jaħsbu ħafna nies - jagħtu free drink tokens mal-bieb u wieħed litteralment jista' jisker b'xejn!

Jekk tidħol u terġa' toħroġ u terġa' tidħol tispiċċa tixrob b'xejn.

Mhu veru xejn li l-prezzijiet fl-area huma għoljin anzi 'l bogħod minn hekk!

Kif diġa' għedt dan ġara għax qed ikun hemm alkoħol li qed jinbigħ b'retail prices u qed jiġi kkonsmat fl-area.

Mhux fl-istabbilimenti.

Forsi issa wieħed jgħidli li jekk tagħlaq toqba tinfetaħ oħra.

Iva, u hemm każi fejn wieħed iġib l-alkoħol mir-raħal tiegħu jew minn fejn ikun ġej, imma l-punt hu li għandu jkun hemm aktar sorveljanza f'dak li huwa xorb fit-toroq.

CARMELO ABELA: Skużani, Sur Fenech, se ninterrompik però xtaqt inkun naf jekk bħala GRTU intom tirrappreżentawx lit-tnejn li huma.

CARMELO ABELA: Tistgħu b'xi mod issibu soluzzjoni interna?

IS-SUR PHILIP FENECH: Qegħdin naħdmu fuqha.

It boils down to one thing; li hemm barra jrid ikollok supervision tajba, u din dejjem f'idejn il-Pulizija taqa' għax finalment persuna ma tistax tixrob barra.

Barra minn hekk hemm il-kwestjoni tal-prezzijiet kif jinbiegħu fl-istabbilimenti.

Mhux qed ngħid li l-prezzijiet għandhom ikunu crazy, imma biex nagħti eżempju ta' price structures, il-unit price average għal shot alcohol bil-mixer huwa ta' €2.50 u b'€6 minn hemm barra tista' tixtri flixkun sħiħ u tisker u jkollok 25 units.

Dik hija d-differenza.

Il-prezzijiet huma għoljin mhux għax ħallelin imma biex iżżomm il-compliances, iżżomm l-investiment.

Illum biex ikollok post €1.1 miljun m'int qed tgħid xejn.

F'diskoteka jew post ta' divertiment bilfors trid iżżomm dawk il-price structures imma li qed jiġri hu li dawn qed jispiċċaw jagħtu anke drinks b'xejn li qed jiġu abbużati allura għandek il-konsum tela' iktar, mentri b'€6 jistgħu jieħdu tliet drinks.

Jiddispjaċini li kelli nidħol f'dan id-dettal.

Rigward il-bouncers xtaqt insemmi wkoll li hemm liġi li tirregolahom però għad irridu naħdmu iktar fuqha.

Jiena ngħid li bħalma hemm bouncers li huma heavy handed u smajna b'inċidenti dwarhom, ħafna drabi l-bouncers, bir-rispett kollu, spiċċaw anke jgħinu lill-pulizija u anke jsalvawlhom ħajjithom.

Rajt ċirkostanzi fejn ikun hemm ċerti ġranet fejn il-pulizija jkunu weak on that day u mnalla jkunu l-bouncers.

Dan bħalma ħafna drabi l-pulizija salvaw il-ħajja tal-bouncers u tal-istaff tal-istabbiliment.

Jiġifieri għandna nħarsu lejn l-affarijiet b'mod razzjonali wkoll.

Mhux il-bouncers kollha huma vjolenti u jiġġieldu.

CARMELO ABELA: Jiena tkellimt b'mod ġenerali.

Ma ridtx ninftiehem li l-bouncers kollha huma hekk imma kultant hemm min jgħid din hija problema ta' ħaddieħor.

IS-SUR PHILIP FENECH: Il-bouncers, security, door personnel, għidilhom li trid, xogħlhom huwa li jaraw li ma jkunx hemm inkwiet fl-istabbiliment.

Dawn bilfors barra se joħorġuhom.

THE CHAIRMAN: Hemm xi ħadd li jixtieq jgħaddi xi kumment fil-qosor ħafna?

IS-SUR RAY ZAMMIT: Qbilt ħafna mad-diskors li għamel il-ħabib tiegħi Dr Farrugia però nixtieq inkun fair mal-istess Korp billi ngħid li wara li saru ħafna sforzi, inserraħ ras kulħadd li kull membru tal-Korp għandu uniformi kompluta.

X'jiġifieri?

Jiġifieri għandu portable radio, għandu torch, għandu manetti, għandu flourescent jacket, għandu lembuba tradizzjonali u għandu weather jacket għal kwalunkwe tip ta' temp.

Jekk huma vetturi naħseb li hemm il-vetturi wkoll.

Għal dik li hija supervision min-naħa tal-pulizija dejjem imxejna, fl-opinjoni tagħna, according to the situation.

Tgħidli x'jiġifieri?

Fejn kien hemm il-bżonn li ngħollu n-numru għollejnih u barra minn hekk żidna area oħra, dik tas-Swieqi.

Dan għax ħassejna li s-Swieqi qed jiġbed ukoll il-problemi ta' Paceville.

Din iddiskutejniha wkoll mal-English Schools u nkludejna wkoll Pembroke.

Ħaġa oħra li xtaqt insemmi u li semma wkoll is-Sur Philip Fenech hi li qisu mill-bieb 'il barra dak kollu huwa tal-Pulizija.

Bir-rispett kollu hemm imniżżel ċar u tond li kull ħanut, bar, hu x'inhu, ma jistax jisqi bniedem, mhux li huwa fis-sakra, għax fis-sakra jiġbruk mill-art u ma tafx fejn se tispiċċa, imma dak il-bniedem li jidher li huwa xurban.

Naħseb li bħalma għedna fil-bidu, din hija r-responsabilità ta' kulħadd.

Qed ngħid hekk għax donnu jekk tagħtas il-Pulizija… (Interruzzjonijiet) Mela le, aħna għal kollox immorru u kullimkien niċċappsu.

Il-Pulizija qatt ma qagħdet lura milli tmur fejn isir il-ħażin però naħseb li parti mis-suġġett li qegħdin niddiskutu hawnhekk huwa kif se naqtgħu dawn il-vizzji.

Xtaqt ukoll nikkoreġi lil Dr Farrugia li l-contingency plan ilu jgħanni mill-1993.

Fl-1993 kont għadni responsabbli mill-fire brigade tal-Pulizija u niftakar li konna għamilna mock exercise u ma rnexxiex.

Minn dakinhar beda jgħanni l-contingency plan, meta Paceville ma kienx dak li hu llum.

Naħseb kien hemm nofs jew inqas min-nofs tal-problemi li hemm illum.

THE CHAIRMAN: Grazzi.

Nistieden issa lis-CEO tal-MTA u mbagħad nagħmel il-konklużjoni tiegħi.

IS-SUR JOSEF FORMOSA GAUCI: Fil-bidu tkellimt iżjed fuq is-sitwazzjoni milli tajt suġġerimenti.

Naħseb li ssemmew ħafna punti validi imma m'iniex se nidħol fihom.

Kien hemm uħud li naqbel magħhom aktar milli oħrajn.

L-Onor.

Abela semma' dak il-kumitat li semmejt jien.

Dak huwa kumitat informali għax fl-aħħar mill-aħħar aħna jew is-Segretarju Parlamentari għat-Turiżmu m'għandniex ir-responsabbiltà għal Paceville.

Imma peress li Paceville huwa parti importanti mill-prodott turistiku, kellna naraw x'nistgħu nagħmlu biex intejbu s-sitwazzjoni f'Paceville.

Hawnhekk jiġi s-suġġeriment tiegħi u rrid noqgħod attent biex ma nkunx kontroversjali wisq.

Issemmew ħafna punti li kienu maqsumin fi tnejn; liġijiet u liċenzji.

L-MTA toħroġ liċenzja, il-pulizija toħroġ liċenzja differenti, it-trade toħroġ xi ħaġa oħra.

Għandek kwantità ta' entitajiet fuq xulxin li joħorġu liċenzji differenti.

Meta tiġi għall-enforcement il-Lands jinfurzaw xi ħaġa u l-Pulizija jinfurzaw xi ħaġa oħra.

Jien nista' nitkellem mil-lenti tagħna bħala MTA.

Meta aħna rridu li ssir xi ħaġa nispiċċa nċempel lil dak u nċempel lill-ieħor u hija frustranti anke għalina, aħseb u ara għall-individwu.

Jien naħseb – u dan huwa suġġeriment forsi kontroversjali – li wasalna f'sitwazzjoni li f'Paceville hemm bżonn li jkollna persuna jew entità li jkollha l-poter li tista' tieħu f'idejha l-liġijiet kollha, il-liċenzji kollha u anke l-enforcement.

Jiġifieri jrid ikollha l-poter li lill-Pulizija tgħidilha x'għandha tagħmel u lil-Lands x'għandha tagħmel.

Bħalissa kif qegħdin you end up passing the buck, għax din biċċa tiegħi, din biċċa tiegħek u din biċċa tal-ieħor.

Fl-opinjoni tiegħi jekk se nibqgħu hekk m'aħniex se nsolvu l-affarijiet imma sempliċement se nsolvu ftit tiswijiet bil-patching.

It could be one way of doing it, però fl-aħħar mill-aħħar, hu liema hu l-mezz, inti trid, fl-opinjoni tiegħi, somebody li għandu r-responsabbiltà totali sew għal-liġijiet u sew għall-infurzar ġewwa Paceville.

Inkella huwa diffiċli.

THE CHAIRMAN: Grazzi.

Ippermettuli nagħmel kumment żgħir.

Jiena naħseb li dawn iż-żewġ laqgħat li għamilna fuq din ir-realtà mhumiex il-konklużjoni imma kienu parti essenzjali mil-laqgħat li jrid ikompli jagħmel dan il-Kumitat dwar dan is-suġġett.

Kienu l-ewwel parti f'eżerċizzju ta' smigħ.

Smajna lilkom kollha li intom involuti mhux fil-ħolqien tal-problema imma fis-soluzzjoni tal-issues jew tal-isfidi li jinqalgħu.

Nemmen ukoll li rridu naraw kif dan li qegħdin nagħmlu hawnhekk ikun ukoll eżerċizzju ta' responsabilizzazzjoni ta' dawk kollha involuti.

Jiena nixtieq insib ukoll il-mezz kif hawnhekk inġibu numru ta' żgħażagħ.

Xtaqt inġib ukoll il-Kunsill Malti taż-Żgħażagħ għax nixtieq ukoll li jkolli laqgħa maż-żgħażagħ.

Ma nafx kif, għad irridu naħsbu dwarha.

Nixtieq forsi din id-darba nużaw il-facebook ukoll.

Nitlob lill-Parlament jidħol fl-eżerċizzju tal-facebook forsi flok inġibu ż-żgħażagħ hawnhekk, naraw kif nikkonsultaw permezz tal-facebook ukoll u nisimgħu l-ideat taż-żgħażagħ rigward Paceville.

Irrid nirringrazzja wkoll lill-media li twassal il-preokkupazzjoni tagħna wkoll.

Aħna rridu li bl-isforz ġenwin tagħna naraw li tinħoloq sistema li tiggarantixxi jew tersaq lejn iktar sigurtà għall-interess ta' kulħadd, kemm taż-żgħażagħ infushom, kemm tal-ġenituri, kemm tal-operaturi u kemm tar-residenti.

Ma nixtiqux noħolqu xi regolamentazzjoni li biha ndejqu l-ispirtu tad-divertiment taż-żgħażagħ.

Hawnhekk l-iżjed ħaġa li ma rridux nagħmlu u lanqas għandna intenzjoni li nagħmlu hi li ngħidu liż-żgħażagħ kif jiddevertu u ngħidu liż-żgħażagħ x'm'għandhomx jagħmlu.

Aħna rridu li filwaqt li ż-żgħażagħ jagħmlu dak li għandhom jagħmlu safejn huwa tajjeb, għaliex inkella xi ħadd iweġġa', noħolqu dik ir-regolamentazzjoni li tassigura li meta żagħżugħ imur bil-ħsieb li jiddeverti, ikun qed jiddeverti f'post li huwa secure, f'post fejn il-ġenituri, jekk jista' jkun, jikkonfondu inqas rigward is-sigurtà ta' uliedhom.

Anke jekk għalissa hemm grupp ta' amministrazzjoni informali ferm taħt l-MTA, imma nixtieq li dak li aħna se nipproponu jkun outreach exercise, biex ngħid hekk, tal-istess entità, tal-istess eżerċizzju li diġa' huwa stabbilit bħalissa.

Aħna m'aħniex qegħdin hawnhekk biex nikkompetu ma' min diġa' qiegħed jipprova jsib l-ordni f'din il-lokalità.

La rridu nsiru s-Sindku ta' San Ġiljan, la rridu nieħdu post il-Pulizija, la rridu nieħdu post il-kumitat amministrattiv, la rridu nsiru Aġenzija Żgħażagħ, la rridu nsiru GRTU, la rridu nsiru MHRA u lanqas irridu nsiru minflok iċ-chaplain tal-Millennium Chapel, però aħna bħala politiċi f'dan il-Parlament rajna li din l-issue għandha titla' quddiem dan il-Parlament għaliex irridu wkoll nagħtu spalla lill-organizzazzjoni ta' ġenituri, il-GASP, li hawnhekk hija rrappreżentata minn Dr. Farrugia.

Dawn il-ġenituri ppreokkupaw irwieħhom u ħassew li għandhom jingħaqdu sabiex jaraw x'jistgħu jagħmlu.

Aħna rridu nkunu ta' spalla għalihom.

Daqshekk ieħor irridu nkunu ta' spalla għall-aġenziji kollha, l-entitajiet kollha li bil-professjoni tagħhom u bir-responsabbiltà tagħhom għandhom commitment u mpenn lejn din il-lokalità.

Jiena nemmen li jekk insibu soluzzjoni għal din il-lokalità se nkunu qegħdin insibu soluzzjoni għal lokalitajiet oħra.

Jiena mill-esperjenza tiegħi ta' segretarju parlamentari nemmen li hemm bżonn reconsideration exercise tal-liġijiet kif inhuma msawrin, għaliex tibda taqa' bejn żewġ responsabbiltajiet u meta jkun hemm żewġ responsabbiltajiet jew tliet liġijiet in vigore, xi ħadd se jkun qed igawdi għaliex se jsib dak l-open space li huwa no man's land li fuqu jimraħ b'mod enormi.

Irridu naraw li b'dan l-eżerċizzju aħna la nkunu qegħdin nieħdu post xi ħadd u lanqas noħolqu kompetizzjoni ma' xi ħadd.

Sempliċement irridu nsaħħu dak li diġa' huwa eżistenti.

Bħala chairman ta' dan il-kumitat se nsib il-ħin biex niltaqa' hawnhekk f'dan il-Parlament magħkom fuq livell individwali ħalli nippreparaw rapport li jkun jiġbor u jikkonsolida s-soluzzjonijiet kollha li intom offrejtu.

Dan ir-rapport imbagħad inressquh għall-kummenti tal-politiċi li hawn hawnhekk ħalli huma, bir-responsabbiltà tagħhom, ikunu jistgħu jagħmluh rapport li kapaċi jittieħed għand l-eżekuttiv ħalli dak li jkun jagħmel xi ħaġa sabiex f'dan il-post ikun hemm iktar sigurtà, u biex naraw kif iż-żgħażagħ, l-operaturi, ir-residenti u l-ġenituri jirresponsabilizzaw lil xulxin.

Veru li jien m'għadnix daqshekk żagħżugħ imma aħna rridu naraw li lill-ġenerazzjoni żagħżugħa nagħtuha wkoll il-konsiderazzjoni tagħna.

Nirringrazzjakom u sakemm nerġgħu nkunu qed ngħajtulkom fuq livell individwali, nawguralkom u nirringrazzjakom tal-ħidma li qegħdin twettqu.

Fid-9:10 pm id-diskussjoni fuq is-suġġett ġiet konkluża.


KUMITAT PERMANENTI DWAR L-AFFARIJIET SOĊJALI

IL-ĦDAX-IL PARLAMENT

LAQGĦA NRU 113

It-Tnejn, 17 ta' Ottubru, 2011

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7:20 p.m.

L-Onor Edwin Vassallo, President tal-Kumitat, ippresieda.

Il-President tal-Kumitat qal it-talba.

Il-Minuti tal-Laqgħa Nru. 112 li saret l-Erbgħa 12 ta' Ottubru 2011, ġew konfermati.

L-imġieba taż-żgħażagħ f'Paceville.

Kontinwazzjoni.

(Ikompli mil-Laqgħa 111 tat-Tlieta 11 ta' Ottubru 2011)

L-Onor Edwin Vassallo, stieden lis-Sur Josef Formosa Gauci, CEO tal-Awtorità tat-Turiżmu ta' Malta, lis-Sur Julian Cassar Torreggiani, Segretarju tal-Feltom (The Federation of English Language Teaching Organisations Malta), lill-Father Saviour Grima, Direttur tal-Millennium Chapel, lill-Assistent Kummissarju Ray Zammit, lis-Sindku tal-Kunsill Lokali ta' San Ġiljan is-Sur Peter Bonello, lis-Sur Philip Fenech viċi-President tal-GRTU, lill-Dr Anthony Farrugia fundatur tal-GASP u s-Sur Jason Zammit mill-Aġenzija Żgħażagħ biex jagħtu preżentazzjoni u s-suġġerimenti tagħhom fuq is-suġġett.

Wara kien hemm diskussjoni.

Il-President tal-Kumitat informa lil dawk preżenti, li fil-futur immedjat, ser jiltaqa' individwalment ma' kull entità preżenti, sabiex il-Kumitat joħroġ rapport li jkun jiġbor fih is-soluzzjonijiet kollha li kull entità ssuġġerit.

Fid-9:10 pm, id-diskussjoni fuq is-suġġett ġiet konkluża.

SKRIVANA TALKUMITAT

PRESIDENT TALKUMITAT

Proceedings, agenda, minutes and transcripts of the parliamentary committees docx